spermogrammi selgitus | Meestearst | Arsti nõuanded | Küsi nõu Eesti tipparstidelt! - Kliinik.ee\nspermogrammi selgitus 04.01.05 / Meestearst\nPalun teie kommentaari järgnevale analüüsile.\nAeg viimasest koitusest: 3,5 päeva\nEjakulaadi hulk: 5,0 ml\nViskoossis: 0,5 cm\nLõhn, Värvus: norm\nSpermatosoidide hulk 67,0 milj/mL, koguarv 335,0 milj\nA progreseeruvalt 28%\nB mõõdukalt 23%\nC kohapeal 20%\nD liikumatuid 29%\nNormaalseid 6% +/-\nPea defekt 94%\nKeskosa defekt 41%\nFlagellumi defekt 21%\nLisaks küsiks veel, mis võib tekitada defektsete suure osa ja normaalsete väikse osa?\nKokkuvõtlik hinnang- `pole paha`.\nLiikuvus ja normaalsete soidide arv on tõesti piiripealsed. Kui tugineda ainult sperma analüüsil, siis võiks siiski normiks lugeda.\nKui soovite hinnangut mehe viljakuse suhtes, siis peaks läbima tervikliku uuringukompleksi: läbivaatus, vestlus, hormoonuuringud ja vähemalt 2 sperma analüüsi. Kui naise pool on enam-vähem normaalseks hinnatud, siis tasub kindlasti edasi uurida.\nInimesel ongi päris normaalsete soidide arv tavaliselt küllalt väike. Harva leiame mehi kellel on üle 20% norm rakke. Normaalsete % sõltub samuti kasutatavatest analüüsimeetoditest. HTI labor on nagu enamik teisigi Eesti juhtivaid laboreid valinud suhteliselt ranged hindamiskriteerimid. Normi piiriks on meil 5% normaalseid rakke.\nTegin Tallinnas Pelgulinnas spermogrammi analüüsi naise arsti saatekirja alusel. Naisel leiti multifollikulaarsed munasarjad ja pandi peale ravi (Duphaston & Serophene) ning et “aega ...\nNende analüüside alusel kahtlustan ...\npalun abi spermogrammi tõlgendamisel...kas on loot\nsain selle lehe kätte ja nüüd tahaks teada...\nliikuvus on hea\na 44% ja B 25%\nc 16% ja D 15%\nseega sellega OK\nmuret teeb hoopiski morfoloogia,\nideaalseid vaid ...\nMilline on spermatosidide arv?. Liikuvus on tõesti hea. Morfoloogia hinnang sõltub laborist, sest eri laborid kasutavad erinevaid hindamiskriteeriume.\nKuna sperma põletikku pole hinnatud, siis pole ...


19. juuni 2007 12:29\nKuna Tuneesia reis müüdi välja nina alt, siis võtsin viimase hetke bulgaaria. Aga ei ole absoluutselt mingit aimugi, mida seal kohapeal ette võtta. Aga nädal aega kuskil rannas küll ei kavatsegi lebotada. Eriti inffi siit silma ei hakanud kohapealsete tegevuste ja vaatamisväärsuste kohta, ehk kohalkäinud oskavad aidata? Ilmselt elutsen golden sands kuurortis (varna kandis), et mida seal regioonis teha/näha oleks. Kui kaugele peaks sõitma, et ehedust näha? Palju kohalik transport umbes maksta võiks? jne\nKõiksugu info teretulnud.\n19. juuni 2007 12:54\nSeal neid aktiivsete tegevuste pakkujaid sadu. Saad minna purjetama, lendama, jetiga sõitma, kalale, kaatriga merele, mägedesse ja kuhu iganes. Tänava peal erinevaid nn. turismiagentuure kes nende müügiga tegelevad.\n20. juuni 2007 15:15\nOlin Sunny Beachis paar aastat tagasi. See on jupp maad lõuna pool. Kohalikel on igasuguseid tuure pakkuda. Kindlasti tasub minna rahvusõhtule koos tuletantsuga. Söögid joogid ja programm kõik hinna sees. Ja kui ma õigesti mäletan, oli see kuskil 300 krooni tuuris. Hinnad olid ka päris odavad. Ainult ei saanud kaardiga maksta. Pidi sulas maksma. Muidugi väga kena koht on Rila klooster, aga see on kaugel. Siis on veel Nessebar. Kohalik transport oli täiesti soodne. Veel peaks seal lähedal olema etniograafia muuseum nimega Chiflika. Olen seal natuke varem käinud. See on vabas õhus ja nii nagu endisaegne Bulgaaria küla. Sellelt leheküljelt võib palju kasulikku näha.http://www.goldensands.bg/. Olin kunagi Albenas ja sealt läksime kohaliku bussiga Balcikusse. See oli ka päris huvitav.


Küsimused ja vastused veebipoe töö kohta - Emake\nMissugune on tarneaeg?\nKui kaup on laos olemas, võtab kohaletoimetamine alates ostuhetkest 2-3 tööpäeva (Soome 4-10 päeva). Kui laos kaupa pole (seda näitavad hoiatused kauba leheküljel suuruste valikul), siis toimetatakse see kohale 10-16 päeva jooksul (Soome 14-21 päeva). Eesti piires maksab kohaletoimetamine sõltuvalt terminalist 2-15 eurot, Soome piires 12.99 eurot.\nSeoses Eesti Valitsuse poolt kuulutatud eriolukorra tõttu(koroonaviiruse pandeem) me ootame kauba tarne viivist kuni 30 kalendripäeva. Informeerime meie ostjaid kui situatsioon muutub.\nKõik meie rõivad vastavad Venemaa standardsetele suurustele. Suuruse kindlaks tegemiseks soovitame kasutada seda tabelit ( mõõtude tabeli link)\nÜleriiete suuruse valikul raseduse ajaks on kõige parem lähtuda raseduseelsest ajast, aga seda juhul, kui jope juurde kuuluvas komplektis on spetsiaalne vahesiil kõhu jaoks.\nMilleselt vanuselt võimalik kasutada kandmisekott?\nKotis kandmise ajaks peab laps pikemat aega juba ise pead hoidma ja oskama jalgu vabalt harki ajada. Kuid istuma laps ise tingimata ei pea.\nSoovitame hakata ergonoomilist lapsekandmiskotti kasutama pärast lapse 7-kiloseks saamist (pärast 4 kuud).\nLapse kaal jaotub pepule, reitele ja seljale ühtlaselt. Sellist asendit soovitavad ortopeedid ja see on ohutu lastele, kes ei oska veel ise istuda.\nMis on kandekottide vahel erinevus?\nKas on võimalik kanda last endale seljaga?\nKõikides lapsekandmiskottides võib last kanda ainult näoga ema poole. (st panna last seljaga ema poole pole võimalik). Erinevalt traditsioonilistest kängurukottidest tagab ergonoomiline lapsekandmiskott lapsele füsioloogiliselt õige, harkis jalgadega asendi: füsioloogilist M-asendit on soovitanud ortopeedid, kuna koormus ei lange mitte lapse lahklihale, vaid jaotub ühtlaselt reitele, pepule ja seljale. Laps justkui ühineb emaga üheks tervikuks, jalad embavad ema külgedelt ega sega teda käimisel.\nKas saan mina iseseisvalt aru saada kuidas kott kasutada?\nMuidugi saate. Iga meie lapsekandmiskotiga on kaasas üksikasjalike illustratsioonide ja selgitavate tekstidega kasutusjuhend. Üldiselt on kotti üpris lihtne kasutada, tuleb vaid üks kord koti rihmade ja vöö pikkus oma kasvu ja figuuri järgi parajaks reguleerida. Võite igal ajal meiega ühendust võtta e-posti teel ning küsida, mis teid huvitab\nKuidas lapsekandmisejopet kasutada?\nLapsekandmisjope on geniaalne leiutis imikuga liikuvatele emadele. Jopel on spetsiaalne lapse jaoks mõeldud vahesiil, mis kinnitatakse jope külge.\nLaps pannakse kandelinasse või ergonoomilisse kandmiskotti, peale paneb ema lapsekandmisjope ja võib julgelt koos lapsega jalutuskäigule minna. See on parim alternatiiv suurele ja kohmakale lapsevankrile, millega on vahel keeruline ühissõidukites või ühiskondlikes kohtades liikuda.\nAga kuidas on vihmase ilmaga jalutada? Pole ju kuigi mugav imiku, lapsevankri ja vihmavarjuga liikuda? Lapsekandmisjope on tänapäeva disainerite asendamatu leiutis ja meie poes on neid suur valik.


Rulataja põrkas kokku sõiduautoga - Tartu Postimees\nRulataja põrkas kokku sõiduautoga\nÕnnetus juhtus Ülikooli ja Vanemuise tänava ristmikul ülekäigurajal. Rulataja meedikute abi ei vajanud.\nTäna kella kolme paiku kuulsid Ülikooli ja Vanemuise tänava ristmiku lähistel jalutajad üsna kõva pauku. Selgus, et rulaga sõitnud noormees põrutas hooga Vanemuise mäest alla ning põrkas kokku Ülikooli tänaval liikunud sõiduautoga Audi.\nRulaga sõitnud noormees selgitas, et ta ei saanud hoogu enne ristmikku pidama ning sõitis otsa ristmikule jõudnud sõiduautole. Rulataja paiskus kokkupõrke tagajärjel maha, ent imekombel ta viga ei saanud.\nSündmuskohal käis ka kiirabi.\nMeedikud vaatasid rulataja terviseseisundi üle, kuid enamat kui plaaster ta ei vajanud. Noormees tunnistas isegi, et Vanemuise mäest sõiduteed mööda alla tuhiseda oli mõtlematu ettevõtmine ning et hoog läinud sedavõrd suureks, et ta ei jõudnud enam ristmikule sõitnud auto peale adekvaatselt reageerida.\nAvariis sai kannatada ka sõiduauto, mille esitiivas oli kokkupõrke tagajärjel tekkinud korralik mõlk.\nKokkupõrke tagajärjel sai kannatada Audi esitiib.\nSündmuskohal käinud avariipolitseinik selgitas, et arvestades rulataja kiirust mäest laskumisel oli tegu väga õnneliku õnnetusega, mis lõppes raskete vigastuste asemel vaid mõne marrastusega. Samas rõhutas ta, et liiklusreeglid kehtivad ühtviisi kõikidele liiklejatele, ka rulatajale, kes poleks üldse tohtinud sel moel sõiduteel liigelda. Rulaga sõitmiseks on kas kõnni- või kergliiklusteed ning teed ületades peavad nemadki, nagu näiteks tõukerattal liikujad, olema ülekäiguradade juurde jõudes tähelepanelikud ning enne teele veeremist veenduma selles, et autojuht on neid märganud ning valmis teed andma.


Soomes paisub maskiskandaal: laod olid tühjad juba jaanuaris, aga valitsus kinnitas paar nädalat tagasi, et „need otsa ei lõppe” - eestinen\nSoomes paisub maskiskandaal: laod olid tühjad juba jaanuaris, aga valitsus kinnitas paar nädalat tagasi, et „need otsa ei lõppe”\nSoomes on paisumas maskiskandaal, kus valitsus on ajanud rahvale seoses kaitsemaskidega puru silma. Maskid olid ladudest otsas juba jaanuaris, aga valitsus kinnitas veel paar nädalat tagasi, et maskid otsa ei lõppe.\nSoomes tuvastati esimene nakatumine koroonaviirusega 29. jaanuaril, see oli ühel Hiina turistil. Vahetult pärast seda ütles Helsingi CityCenteri apteegi juhataja, et näomaske pidi sisse ostma „erilisest kohast”, kuna ladudes neid enam polnud, vahendab Iltalehti.\nVeebruari lõpus oli uudis, et Soomes on näomaske suurtes kogustes kokku ostnud välismaalased. 16. märtsil kuulutas Soome valitsus seoses koroonaviirusega välja eriolukorra. 17. märtsil kinkis põlissoomlaste rahvasaadik Mika Niikko kõigile Soome rahvasaadikutele karbi näomaske ja soovitas lõpetada maskide väljavedu, kuna selle ajani veeti maske Soomest massiliselt välja. 23. märtsil teatas Soome sotsiaal- ja terviseministeeriumi esindaja Päivi Sillanaukee, et Soomes avati varustuskindluse laod, kus on miljoneid maske, millest jätkub pikaks ajaks. „Need ei lõppe otsa,” kinnitas Sillanaukee.\nVaid kaks päeva hiljem, 25. märtsil teatasid Soome raviasutuste esindajad, et kaitsevahendite koha pealt on Soomes olukord „katastroofiliselt nõrk”. 1. aprillil teatas Helsingi piirkondlik haigla, et varustuskindluse ladudest ei tulnud suurt midagi. Vahenditest oli suur puudus.\nSotsiaal- ja terviseminister Aino-Kaisa Pekonen ütles 1. aprillil, et kaitsevahendite olukord on Soomes hea, aga mõnes kohas on puudus. Olukord polnud tema väitel kriitiline. Samal päeval selgus, et suur osa varustuskindluse ladudes olnud maskidest olid vananenud juba 2014. aastal ja neid ei soovitatud kasutada.\nMinister Pekonen edastas 7. aprillil sotsiaalmeedias, et Soome on tulemas lennukitega „märkimisväärseid koguseid” kirurgilisi maske ja respiraatoreid varustuskindluse ladude täienduseks. Hoolduskindluskeskus oli andnud teada, et Hiinast oli tulemas nelja Finnairi lennukiga kaitsevahendeid. Seda ei öeldud, kellelt vahendid ostetakse. Hinda ei avalikustatud, aga öeldi, et tegemist on kümnete miljonite eurodega. Minister Pekonen kinnitas veel, et varustuskindluse laod pole tühjad ja seal on veel asju. Minister kinnitas, et Soomes on varutud piisavalt kaitsevahendeid.\nSoome kuue suurema linna juhid esinesid samal päeval pöördumisega, milles märkisid, et kaitsevahenditest on suur puudus ja olukord on kogu riigis kriitiline.\nJärgmisel päeval, 8. aprillil saabus Soome esimene lennuk lubatud kaitsevahenditega. Kaitsemaske ja respiraatoreid oli tulnud ligi 2 miljonit. Laboris selgus, et maskid ei vasta haiglate nõuetele, aga neid saab kasutada hooldekodudes. See oli pettumus, tunnistas sotsiaal- ja terviseministeeriumi kantsler Kirsi Varhila. Tema väitel on ka teistesse riikidesse jõudnud asju, mis ei vasta standardile. Hoolduskindluskeskuse juht Tomi Lounema ütles, et uusi tellimusi tehakse kogu aeg. Peaminister Sanna Marin märkis sotsiaalmeedias, et omavalitsused süüdistavad riigi valitsust omaenda tegematajätmistes.\nSuomen Kuvalehti avalikustas 9. aprillil riigi kaitsevahendite tellimise tagamaad, kus tehinguid tehakse kahtlaste firmadega ja neile eraldatakse suuri summasid. Sellest paisus skandaal. Tööminister Tuula Haatainen palus hoolduskindluskeskuselt selgitust. Haatainen väitis, et sai asjast teada ajakirjandusest.\nHoolduskindluskeskus korraldas samal õhtul pressikonverentsi, kus asutuse juht Tomi Lounema tunnistas tehtud vigu. Kahtlastele ettevõtjatele oli kummalegi makstud 5 miljonit eurot. Pärast seda tuli välja, et mitmed Soome firmad olid pakkunud hoolduskindluskeskusele abi, aga sellest oli ära öeldud. Peaminister Sanna Marin andis teada, et hoolduskindluskeskuse juht on usalduse kaotanud. Pärast seda astus hoolduskindluskeskuse juht ametist tagasi.\nHelsingin Sanomat kirjutas, et sel ajal, kui Soome valitsus kinnitas, et maskidest puudust ei tule, oli varustuskindluse ladudes maske vähemaks kui üheks päevaks. Hoolduskindluskeskus lubas koostada töö- ja majandusministeeriumile 14. aprilliks ülevaate tegevustest seoses maskidega ja see info lubati avalikustada.\nMaskikohu paisuu: tukut tyhjiä jo tammikuussa – ministeriö vakuutti vielä muutama viikko sitten, että “eivät ne tule loppumaan”\nHengityssuojainten tai oikeastaan niiden puute on ollut Suomen koronaviikon puheenaihe numero yksi. Nyt sopassa on mukana myös epäselviä kauppoja. Keskustelu suojavarusteisiin liittyvistä ongelmista alkoi kuitenkin jo tammikuussa. Iltalehti listasi, miten Suomen maskigate on edennyt päivä päivältä. 24.1.2020 24. tammikuuta se kerrottiin ensimmäisen kerran: Suomessa oli mahdollisesti koronavirusta. Kahdella Wuhanista saapuneella kiinalaisturistilla oli flunssaoireita.\n22. september 2021, 07:46


Lehttaignakorvid pistaatsiapähklite ja kalkunisingiga | Retseptiblogi\nLehttaignakorvid pistaatsiapähklite ja kalkunisingiga14. juuni 2010|Kalkuniliharoad,Pirukad,Ragne Värk\nEsileht » Retseptiblogi » Retseptid » Kalkuniliharoad » Lehttaignakorvid pistaatsiapähklite ja kalkunisingiga\nKas Teie patustate vahel ning ostate poest valmis pirukatainast? Mina luban sellist asja endale ainult lehttaigna ja pärmi-lehttaigna puhul. Üsna aeganõudev on valmistada ideaalset lehttainast. Olen ükskord teinud kihilist pärmi-lehttainast, soovides küpsetada kõige maitsvamaid võiroose, kus soolasust ja võid on lisatud enam kui piisavalt. See, ligi päeva kestnud taigna valmistamine, lõppes võirooside näol aga suure pettumusega. Kohevatest, kihilistest võirohketest saiakestest võisin vaid unistada. Tulemuseks olid sellised keskpärased saiakesed, mida võiks võrrelda täiesti tavaliste pärmitaignast saiakestega. Seetõttu olen veendunud, et kõiki lehttainalisi on siiski aja ja enda närvide säilitamise huvides mõtekas poest osta. Ja siis saabki kasvõi pooletunni jooksul valmistada õnnestunuid pirukaid.\nNeed küpsetised pistaatsiapähklite ja kalkunisingiga on üsnagi populaarne küpsetis minu nädalavahetuse hommikulaual. Juust, pähklid ja kalkunisink on juba sellised koostisosad, mille lõpptulemuse headuses võib päris kindel olla.\n100 g Rannamõisa Suitsutatud kalkuni kintsuliha (kondita/nahaga)\nkimp rohelist tilli\nKoori pistaatsiapähklid ning haki need väiksemaks. Sega hakitud pähklid riivitud juustu, tükeldatud kalkuni kintsuliha, lahtiklopitud muna, hapukoore ja rohelise tilliga. Rulli lehttainas laual õhukeseks ning lõika sellest välja 10 ruutu. Aseta need muffinipanni vormidesse. Jaota täidis muffinivormidesse ning küpseta 200 kraadi juures ca 20 minutit.\nVärsked postitusedJuustune tortiljavorm5. okt 2015Pildikesi Rannamõisa videoretseptide filmimisest.30. sept 2015Kanavõileib28. sept 2015\tPopulaarsed postitusedTuuletaskud – nipid ja soovitused õnnestumiseks27. märts 2012Tatra-kanahautis6. okt 2014Broileri tiivaraguu aedherneste ja kukeseentega24. juuli 2012\t← Sütel küpsetatud õunasuflee, Rannamõisa suitsutatud kalkuni kintsuliha, Eesti kadaka-suitsujuustu ja pohlakastmega\nGillfestil tõi Kodukokk2010 võitja Erlisele esikoha pardifilee →


Ürituste korraldajatele | Kõrvemaa Matka ja Suusakeskus\nKliendiüritused, sünnipäevad, suvepäevad, kokkutulekud Sportland Kõrvemaa Matka- ja Suusakeskuses – palju erinevaid võimalusi looduse rüpes. Keskuse eelised – hea ligipääsetavus; korralik autoparkla; avar territoorium ja roheala; ainulaadne loodusmaastik Põhja-Eestis; olemasolevad rajad ja aktiivtegevuse varustus (maastikurattad, räätsad, vibuvarustus, discgolfi varustus); hea wifi ühendus ning helitehnika taustamuusikaks. Ühistransport – rong Aegviitu, mööda kergliiklusteed ca 5,5 km keskusesse.\nRuumid erinevateks koosviibimisteks ja kokkutulekuteks- täpsem info siin\nSeminariruum (82m²) söögimaja II korrusel koos esitlustehnika, TV, taustamuusika valmidusega. Seminariruum koosneb kahest poolest. Väiksem pool on kohandatud laste mängutoaks.\nMatkamaja olenguruum esitlustehnika, TV ja taustamuusika valmidusega kuni 25-le inimesele.\nSöögimaja kaminasaal (64m²) TV varustuse, helitehnika ja esitlustehnikaga.\nSöögimaja terrassi paviljon koos väliköögiga (grill, välipliit, wok). Laudu-toole kuni 150-le inimesele. Kliendil on õigus tuua kaasa oma jooke ja sööke.\nMatkamaja koosneb 2-st korrusest.\nI korrusel on ruumikas olenguruum koos kööginurgaga iseteenindamiseks (kohvimasin, veekeetja, soovikorral külmkapp ja mikrolaineahi) ning magamistuba koos eestoaga. Olenguruumis on TV, DVD-mängija ja taustamuusika valmidus. Magamistoas 4 voodikohta narivoodites, eraldi tualett- ja dušširuum. Eestoas on kaks lahtikäivat diivanit ja kirjutuslaud.\nII korrusel on 7 magamistuba (3x2st tuba; 1x3ne tuba; 2x4st ja 1×10-ne tuba) 27 voodikohaga, dušširuum ja tualett asuvad koridoris. Matkamaja saab broneerida nii kogu komplektina, kui ka ainult II korrust või ainult I korrust.\nSaunamaja I korrusel asub keskuse nn tavasaun ning II korrusel 4 magamistuba (2x2ne ja 2×4-ne tuba) 12-ne voodikohaga. II korrusel on olemas ka olenguruum istumiseks. Olemas veekeedukann ja televiisor. Saunamaja majutuse hinnad ei sisalda sauna kasutamist!\nPalkmaja mahutab magama kuni 4 täiskasvanut. I korrusel on väike kööginurk, tualett- ja dušširuum, olenguruum koos lahtikäiva diivaniga. Magamiskohad asuvad II korrusel (madratsid).\nJärvetelk asub Kõrvemaa Matka- ja Suusakeskuse territooriumil, järve kaldal. Telk on varustatud 360 kraadi läbipaistva kaminaga ja 3 seljatoega pingiks muudetava magamislavatsiga. Telk mahutab ööbima 3 inimest, kuid kamina ümber juttu vestma ka kuni 10 inimest. Hind sisaldab ka hommikusööki. Lisatasu eest pakume voodipesu ja saunalinade renti.\nSaunad ja kümblustünnid – täpsem info siin\nElektrikerisega tavasaunas meeste ja naiste pooled eraldi (lava-, pesu- ja riietusruumid). Väiksema seltskonna korral võimalik kütta ka ainult 1 pool. Tavasaunas on ühine eesruum, kuhu mahub korraga kuni 26 saunalist istuma. Sauna kõrval terrassil kaks kümblustünni. Tellides saunaõhtu koos kümblustünnidega saate kasutada ka terrassil olevat peotelki mõnusateks olenguteks, istumisteks või grillimiseks.\nAvar territoorium ja õueala – võimalik seltskondi eraldada sisehoovi - õueala privaatseks toitlustamiseks kasutada. Tellides keskusest toidu on sisehoovi kasutamine kuni 2 tunniks tasuta.\nLõkkeplats – 15 €/kord\nLõkkeplats koos grillimaja ja rannavolleplatsiga – kuni 3 tundi hind 45 €. Olemas elektrivalmidus.\nViburada – 9 laskekohta, sh 3 3D märklauda\nMaastiku- ja FATratta krossirada\nMadalseikluspark, sh kiirusrada\nLasteala kiikede ja liivaskastiga\nViidastatud matkarajad 3,8 km ja 14 km\nRMK Uuejärve loodusrada 6 km, keskusest alustades kokku 8 km\nMaastikurattad (25 tk) – päevahind 15 €/ratas koos kiivri ja joogipudeliga\nTõukerattad(15 tk) - päevahind 12 €/ratas koos kiivri ja joogipudeliga\nMatkavarustus (ripptelgid, magamiskotid jne) – 2-ne ripptelk 35 €/ööpäev; magamiskott 5 €/ööpäev\nRulluisud (20 paari) - päevahind 10 €/komplekt\nRullsuusad (10 paari) – päevahind 15 €/komplekt\nkogu kompleksi rent (majutus, söögimaja, terrass koos õuemööbli ja katusealusega, saunad, kümblustünnid, telkimisplatsid, lõkkeplatsid, mänguväljakud, viburada, orienteerumise püsirada, discgolfi rada, supluskoht ja rannaala, autoparklad) hind al 2500 €


Jumala rahvas leiab armu - Eesti Kirik\nJumala rahvas leiab armu\n03.08.2010 | ek | Rubriik: Jutlus\nPaulus kirjutab oma murest selle üle, et paljud elavad ilma Kristuseta. Miks? See pole mitte ainult oma elu küsimus, miks minu suguselts Kristusest ei hooli, vaid enamgi veel küsimus Kristuse teo mõju kohta. Kristus on surnud ja üles tõusnud, miks siis juudid, Tema rahvas, Temasse nii harva usuvad?\nKui meie mõtleme eesti rahvale, võõrastele ja tuttavatele, siis oleme peaaegu leppinudki sellega, et usku on vähe. Selline käegalöömine oli aga Paulusele võõras. Oma misjonitööd tegi ta ikka hoolega. Ka sünagoogides jutlustades, et olla seal, kus elab juudi rahva vaimsus. Paulus ootas kannatamatult juutide pöördumist ristilöödud Jeesuse poole, on ju juudid Jumala rahvas.\nPaulus kirjutab ka, mis teeb juutidest Jumala rahva – nende käes on Jumala sõna. Vana Testamendi lehekülgedel räägib Jumal oma mõtetest, oma otsustest rahva kohta. Juutidele on Jumal kõnelnud otse. Meie rahva elu üle ei ole Jumal öelnud otsest sõna. Ka need kohad, kus me näeme Jumala kätt eesti rahva elus, ei ole mitte Jumala otsene sõna meile, vaid meie uskumine: nõnda teeb Jumal. Jumal karistas meid 1940. aastal meie patu eest. Me usume nõnda, sest see meenutab juudi rahva karistamist 586 eKr, Jeruusalemma langemist vaenlaste kätte. Kuid otsest Jumala otsust selle kohta meil pole. Juutide sekka saatis Jumal oma prohvetid, kes ütlesid otsuse konkreetses seisus konkreetse asja kohta. Usutunnistuses ütleme: «kes on rääkinud prohvetite läbi». Seda tegi Jumal juutide seas, sest juudid on Jumala oma rahvas.\nJuudid on Jumala rahvas ka seetõttu, et nende kätte on Jumal andnud jumalateenistuse. Kui kultuurides on erinevaid pühadusega kohtumise viise, siis juutidele on Jumal andnud päris jumalateenistuse. See toimus templites Iisraeli maal, Beetelis, Siilos, Noobis, kõige ilusamini aga Jeruusalemmas. Jumalateenistus, millest Paulus kõneleb, tähendab seda, et Jumal annab inimestele viisid, kuidas Temale läheneda. Mitte sinu ohvrilooma liha, mille sa altarile tood, ei ole sinu patu lunastus, vaid see, et Jumal on andnud sulle selle viisi Teda teenida, Talle ohvrit tuua. Jumal näeb sind ohvrit toomas ja annab sulle andeks. Jumalateenistusel Jumal kinnitab sulle, et sa oled Tema lepingu rahva liige. Vana Testament kirjeldab seda, kuidas paganad tulevad Jeruusalemma. Miks? Et Jumalat teenida. Rahvail endil ju pole jumalateenistust. Neil on vaja Iisraeli rahva juurde tulla.\nJuudid teeb Jumala rahvaks seegi, et neile on Jumal andnud tõotused. Jumal tõotas anda järglaskonna ja lunastada rahva. Lunastada vaenlaste käest, lunastada maailmast ja selle kaduvusest. Paulus näeb, et tõotus anda järglane on kõige reaalsemalt täitunud Jeesuse sündimises. Jumal on oma Poja andnud.\nJa nüüd näeb Paulus, et Jeesuse tulek, Tema surm ja ülestõusmine on juutide jaoks tähtsusetu sündmus. Kellegi teise asi. Miks on juudid langenud? Paulus näeb põhjust selgelt: inimesele ongi omane langeda. Sest kõik meie suur jõud ja meelekindlus on ikkagi nõder imimkäte töö.\nKa Jeesuse-aegsel põlvkonnal oli oma kõrberännak käia. Ja nagu Moosese-aegsel, nii ka Jeesuse-aegsel kõrberännakul jäid paljud Jumala rahva hanereast maha. Nad ei olnud kuuleka südamega seal, kus tehti uus leping Jumala ja rahva vahel, lootsid enese kindlameelsusele, kuid ei olnud tugevad Jumalas.\nPaulus näitab aga üht teist tugevust. Aabraham ei suutnud saada last oma naise Saaraga, kel sünnitamisiga möödas, lapsehäält oli aga majja hädasti vaja. Naine soovitas muretseda laps teenijatüdrukuga, et siis oleks neilgi järglane. Aabraham sai järglase. Mehel oli selleks tervist. Kuid see oli inimese võimuses olnud tegu. Omaenese vitaalsusega sai Aabraham poja Iismaeli. Jumal aga andis Aabrahamile ühe lapse veel, tema oma naise Saaraga – Iisaki. Iisak, valitud laps, oli sündinud mitte inimese jõust, vaid Jumala tõotusest. Iisaki järglaste seast sünnib ka Jeesus.\nPaulus küsib, kas Jumal on ebaõiglane, kui Ta ühe põlgab ja teise valib, Iismaeli vihkab, Iisakit armastab. Paulus nägi seda eriti raskelt: Jumal kutsus kogudusse palju paganaid, jättes valdava osa juute aga omaenda südame kõvaduse ja omaenese mõtete kätte. Paulus teab ka vastust. Eks Jumala ebaõiglus ole õiglasem kui inimese õiglus. Kujutlegem, kui meie elud ja meie ligimeste elud oleksid meie, inimeste õiglastes kätes ja meie eneste õiglase kohtu all. Kes võiks siis püsida? Hitler ja Stalin otsustasid masside kiidulaulu saatel, kellel on õigus elada. Tänapäeva demokraatia otsustab, keda lugeda edukate hulka. Kuid meil on Jumal, kes meid kutsub ja annab meile armu, et võime elada.\nKui me oleme Tema sõna kuulamas, eks ole me ju siis otse Tema armu all? Me võime elada, sest Jumal on meid oma rahva hulka arvanud.\nElva koguduse õpetaja\nAugustis jutlustavad lehes Valga praostkonna vaimulikud.\nEelmine: Oma rahu ma annan teile\nJärgmine: Inimene – Jumala poeem\nIlmunud: 4. august 2010 Nr 30


Sõudeveteranid tõid Saksamaalt MM-kuldasid - Sport - Pärnu Postimees\nSõudeveteranid tõid Saksamaalt MM-kuldasid\nEesti neljapaat võitis üle 65aastaste kulla.\nFOTO: Reet Palm\nSõudeveteranide maailmameistrivõistlused peeti seekord Saksamaal Duisburgis. Osalejaid oli 44 riigist ligi 3000, stardid tuli anda kõigil päevadel varahommikust hilisõhtuni vaid kolmeminutiliste intervallidega.\nEesti 17-liikmelisest võistkonnast oli edukaim Ingrid Võsu, kes tuli kolmekordseks maailmameistriks. Koos Rita Maieri, lätlaste Vita Antone ja Renate Line ning roolija Tea Miilbergiga võitis ta 50+ vanuseklassi roolijaga neljapaadil ning koos lätlannadega ka 43-50aastaste klassi roolijaga ja roolijata neljapaadil.\nEesti sõudespordi igihaljad saurused Toivo Zoova, Peeter Sonntak, Tiit Helmja ja Juhan Paalo tulid maailmameistriks üle 65aastaste roolijata neljapaadil.\nVäärib meenutamist, et Zooval on kodus NSV Liidu meistrivõistluste kuld, kolm hõbedat ja pronks ning nelikust enim, 38 Eesti meistri tiitlit. Sonntak on NSV Liidu hõbe ja kahekordne pronks, NL karikavõitja ja 19kordne Eesti meister. Helmja võistles 1968. ja 1976. aasta olümpiamängudel, ta on Euroopa hõbe ja pronks, neljakordne NSV Liidu meister ja 25kordne Eesti meister.\nPaalo kontos on kaks NSV Liidu meistrivõistluste hõbedat ja 36 Eesti meistri kulda. Zoova ja Paalo osalevad veteranide MMidel alates 1992. aastast ning on varem viis korda seal võitnud. Tänavu said nad neljapaadikulla kõrvale veel 60+ klassi roolijata kahesel pronksi.\nTatjana Jaanson startis Duisburgis Tartu SAKi naiskonnas ja teenis neljapaadis, kaheksapaadis ning segakaheksalises kolm MM-hõbedat.\nJärgmine sõudeveteranide MM peetakse Itaalias Vareses, järgmisel aastal on aga ka seeniorsportlaste maailmamängud Itaalias Torinos.


Sinu lemmik taro\nPealkiri: Sinu lemmik taro Laup 17 Mai 2014 - 14:23\nKui oled leidnud lemmiku (olgu selleks siis kas hetkeline või läbi aastate lemmik), palun anna teada.\nPealkiri: Re: Sinu lemmik taro Esm 30 Märts 2015 - 21:54\nLemmik taro leidsin suhteliselt hiljuti. Visconti-Sforza ja Rider Waite'i piltide segu "Kuldne taro" (illustreerinud Liz Dean). Samas huvi pakuvad ka Crowley tarod, on kellelgi kogemusi?\nPealkiri: Re: Sinu lemmik taro Teis 31 Märts 2015 - 0:12\nSamas huvi pakuvad ka Crowley tarod, on kellelgi kogemusi?\nOled kõik pildid vaadanud läbi sel tarol ?\nMinu jaoks isiklikult on need pildid häirivad, eemaletõukavad ja ei saaks seesuguste kaartidega midagi teha. Aga eks see ole maitse asi\nCrowley oli liiderlik, tarvitas uimasteid, tema maagilistesse riitustesse oli kaasatud vereohvrid, seks (mõistagi peamiselt kuritarvitav), deemonite väljakutsumine jms. Pakis kasutatakse sümboleid, mis on pärit muuhulgas ka nt vabamüürlusest, heraldikast ja roosiristlusest.. Vaieldamatult on tegemist siiski ühe populaarseima taro pakiga.\nKa Waite tegeles musta maagiaga (tema kaartides palju kristlikke sümboleid jne), aga tema kaardid on enda meelest võrreldes Crowley omadega lihtsamini loetavad. Kergem vastuseid saada ja neid mõista. Eks see ole nähtavasti ka üheks põhjuseks, miks enamik kaarte baseeruvad just Waite omadel.\nSiin ka veidi Crowley kaartidest (arvamus) http://valgemaagia.forum.co.ee/t4-taro-kaardid-tunnetamine-poes?highlight=taro\nTõeliselt häid tarosid annab leida. Selliseid, mis on iseenda jaoks need kõige õigemad. Seepärast paljud lähevad ka seda teed, et teevad oma kaardid ise\nPealkiri: Re: Sinu lemmik taro Teis 31 Märts 2015 - 1:22\nLemmikut küll välja tuua ei saa, aga on siiski neid, mille olemasolust teisedki teadlikud võiksid olla .\nOsadele meeldib nt Wheel of the Year. Loomasõpradele on loomapiltidega tarod . Tean mitmeid, kellele meeldib nt Vision Quest ja Druid Craft. Päris ilusate piltidega on. Crystal Vision on midagi, mille soetamise osas tõsiselt mõtisklesin... Pildid tundusid liialt korduvad, see jäi mittesoetamise põhipõhjuseks.\nEndal vedeleb kapis nt Mystical Dreamer taro - seal on liialt enda jaoks häirivat ja ei saa kasutada seetõttu, Sirian Starseed mis tee minuni kord leidis, ka see võiks olla ok, aga .... Ja paraku jälle - seisab . Kui saaks sõrmenipusga soovimatu neilt kaartidelt eemaldada ja muundada, saaksin nähtavasti kasutada mõlemaid. MD raamatust on olnud rohkem abi kui kaasasolevaist kaartidest.\nLemmik taro leidsin suhteliselt hiljuti. Visconti-Sforza ja Rider Waite'i piltide segu "Kuldne taro" (illustreerinud Liz Dean).\nKuldse taro miinuseks (kui õigesti mäletan), on nt see, et väike arkaan ei ole viimistletud põhjalikult (nt mõõkade 4 on kaardil vaid 4 mõõka), millest on tunduvalt keerulisem ammutada infot.\nAga kuna sa sellisest tähemärgist oled nagu sa oled - siis ei pruugi see olla sinu jaoks sugugi probleemne ja selliselt keeruline nagu paljude teiste jaoks oleks. Oled väga tundlik ja suudad edukalt vajalikku infot ka kaartideta saada, lihtsalt kaarte võib kergem olla usaldada ...\nKas kui seesuguseid kaarte vaatad (millel nö korduvad pildid, erinevus kujutiste arvus), moodustub sinu silme ees sellest sootuks muu, kujundid liiguvad, moodustuvad pildid vms ? Tuleb kindel tundmus ja teadmine, mis mida tähendab, millele viitab ?\nPealkiri: Re: Sinu lemmik taro Teis 31 Märts 2015 - 17:03\nCrowley tarodel on tõesti mõned vägagi häirivad pildid. Seoses tema imidžiga tekib ka väikene põlgus nende kaartide vastu. Kuid mulle isiklikult pakub just huvi see sensatsioon, tunne, mis kaasneb nende kaartide käes hoidmisega. Kuna ise ei ole nendega väga kokku puutunud, siis sellepärast soovisingi teada saada mõnelt kogenenumalt . Kuigi jah, usun, et mingi negatiivne energia on nendega kindlasti köidetud.\nKuldse taro kohapealt nõustun jah, et väikse arkaani kaardid on üpris raskesti loetavad ( nt mõõkade neli, kus on tõesti vaid neli mõõka).\nAga kaartide ladumisel toetun ma küll rohkem sisetundele ja emotsioonile, mistõttu võib sõnum jääda veidi segasemaks,kuid samas kindlamaks.\nPealkiri: Re: Sinu lemmik taro Nelj 2 Apr 2015 - 1:53\nKaartide nägemise, tunnetamise osas tasub sul külastada nt Tallinnas/Tartus asuvat Loitsukellerit vms poodi. Ka väikeses inglis on kaartide valik suht suur. Loitsukelleris soovi korral saab näha pakis olevaid kaarte. Väikeses inglis ei tea, et saaks.\n*Või siis võid soovida nt youtubes luurata. See, kui mõni näitab videos kõiki pakis olevaid kaarte, võib anda ka suht hea ülevaate. Kuigi, eks parema tunnetuse saab ikka siis, kui saab vahetult tunnetada.\nPuutusin kord põgusalt kokku ühega, kellel seesama kaardipakk. Tolle tegelase jaoks oli sõnumite kättesaamine, kaartide mõistmine keeruline. Aga jällegi, see individuaalne.\nSee on väga hea, et sisetunnet usaldad . Rõõm kuulda, et sellistelt "sarnase pildiga" kaartidelt kenasti sõnumid kätte saad. Saad kenasti tunnetust seeläbi treenida. Täispiltidega pakk võib sinu jaoks ülilihtsalt loetav olla .\n*On ka olemas ilusate piltidega vampiiri tarosid - olen vist ikka meeletus koguses erinevate kaartide osas videosid vaadanud...\nPealkiri: Re: Sinu lemmik taro Kolm 14 Märts 2018 - 14:01\nLemmik on isevalmistatud taro\nKuid mulle isiklikult pakub just huvi see sensatsioon, tunne, mis kaasneb nende kaartide käes hoidmisega.\nMida sa täpsemalt oled tundnud, kui oled taro kaarte käes hoidnud? Milline see tunne sul on olnud?\nSee on hea, kui kaartide vaatamine tekitab nii tugeva sisetunde, emotsioone, et neile tugineda saad. Kas tunned alati emotsioone või mõne kaardi vaatamisel oled ka nö tühjust, st mitte midagi tundnud?\nPealkiri: Re: Sinu lemmik taro Reede 27 Juul 2018 - 1:17\nVõtan taaskord sõna. Tundub, et siinpool jään (vähemalt praegu) siiski Waite'i paki juurde. Ringiga alguses tagasi\nOtsisin hiljuti poode, milles müügil maagiaalased tarbed Lätis. Kogumis leidsin vaid Riias asuva poe. (Kui keegi teab midagi rohkemat, võiks teada anda.) Valmieras on kaubanduskeskuses mingi väike nurk, aga seal rohkem nö nipsasjad, mitte praktiline nõiakübar, vaid ilu oma; mitte mäekristallist pendel vaid klaasist ...\nhttp://taropasaule.lv/lv/tarot (lingi lisan selleks, et kui keegi on otsimas enda jaoks õigeid tarosid, siis kes teab - vb jääb just seal midagi silma. seal on ka olemad muud, oraaklikaardid jne. valik on tõeliselt lai, ei ole võrreldavgi eesti poodidega; nad tegelevad palju tellimustega interneti teel ning pood on lahti suhteliselt lühikest aega... Mulle täitsa meeldis seal ringi vaadata, jäi nii mõndagi silma, milleni ehk muidu poleks jõudnud\nPealkiri: Re: Sinu lemmik taro


Top Marine'i veebirakenduses paadisilla pakkumine kõigest 3 minutiga\nTop Marine’i veebirakenduses paadisilla pakkumine kõigest 3 minutiga\nOled mõelnud soetada paadisilla suvekodu juurde veekogule või plaanid hoopis sadamauuendust ning otsid võimalust oma esialgsed mõtted kiirelt läbi mängida?\nOleme selleks tarbeks väljatöötanud maailmas ainulaadse veebirakenduse, kus saad endale ise mõne minutiga mugavalt ujuvkai lahenduse kokku panna ning kohe ka selle maksumust näha. Soovi korral on sul võimalik oma projekt meile ühe nupulevajutusega edastada ja täpsustatud pakkumus saada.\nRakenduse leiad aadressilt: https://app.topmarine.ee\nInfoks: veebiäpp on ingliskeelne, et see oleks rahvusvaheliselt hõlpsasti kasutatav.\nTop Marine’i veebirakenduse kasutusjuhend\nRakendus on loodud töötama sinu laua- või sülearvuti veebilehitsejas ning selles toimetamine on lihtne ja intuitiivne. Järgnevalt anname samm-sammulise ülevaate, kuidas kogu protsess välja näeb.\nEsimene samm: tutvu esilehel olevaga ja määra rakenduses oma koduriik\nsisselogimine on mõeldud meie toodete edasimüüjatele. Tavakasutajana võid klõpsata nupul „Close“.\nKõigepealt vali vasakul üleval nurgas olevast menüüst sobilik riik, sest nii kasutatakse maksumuse arvutamisel sinu jaoks õiget käibemaksumäära.\nNäites valime riigiks Rootsi:\nTeine samm: vali sind huvitav toode\nJärgnevalt klõpsa sind huvitava toote pildil ja sulle avaneb projekti loomise keskkond.\nEi tea millist toodet valida? Loe kõigepealt neid kasulikke artikleid:\nOlulisi taustateadmisi saad ka veel siit:\n„Koduse paadisilla lisavarustus – 6 toodet, mille paigaldamist kaaluda“\nKolmas samm: tutvu töölauaga ja tee joonis\nKeskkonna avavaates näed järgnevat:\nKeritav menüü, kust leiad ainult need tooted, mis sinu valitud kai mudeliga sobivad.\n„Total price“ näitab valitud toodete maksumuste kogusummat.\nPluss ja miinus võimaldavad joonise pilti sisse ja välja suumida.\nValge ala ekraani keskel tähistab vett ja roheline ala kallast.\nAlustuseks tee töölaua pilt väiksemaks ja lohista endale sobilik ujuvkai vett tähistavale alale. Seejärel säti see maast piisavale kaugusele.\nInfoks: juba valitud toote kustutamiseks lohista see lihtsalt tagasi menüüsse.\nHakka ehitamisega julgelt pihta, valides ujuvkaile näiteks lisamooduleid, käigusilla, maatoe, puitlaudise jne.\nKõiki tooteid on võimalik keerata 360 kraadi ümber oma telje. Nii saad näiteks projekteerida T-kujulise kai nagu alumises näites.\nInfoks: kui klõpsad tootele, siis lisaks keeramise sümbolile ilmub toote ümber kas punane või roheline raam. Raami värv näitab, kas toode on ühendatud või paigutatud joonisel teise tootega korrektselt kokku. Vale paigutuse korral on raam punane. Õige paigutuse korral muutub raam roheliseks, nagu ülemise ja alumise näite puhul tähele võid panna. (Üksinda oleva toote raam on alati punane, see ei tähenda, et midagi valesti on).\nKõnealune funktsioon on lisatud selleks, et saaksid kohe teada, kas elementide paigutus töötab ka päriselus. Näiteks kui asetad paadikinnitusrõnga kai keskele, jääb selle raam punaseks, sest päriselt oleks paadi kinnitamine keeruline. Liigutades rõnga kai serva peale, muutub raam roheliseks, sest aluse kinnitamine sujuks kenasti ka reaalsuses.\nKui sul ka ei õnnestu kõikide elementide liiteid roheliseks muuta, ei pea sa muretsema, sest päringu korral suhtleb sinuga edasi meie insener, kes annab su projektile viimase lihvi.\nNeljas samm: vaata üle projekti detailid ja saada meile päring\nKui oled oma kaiga rahul, on aeg vaadata üle detailid. Selleks klõpsa kolme punktiga tähistatud menüül ekraani vasakus ääres ja sulle avaneb uus vaade.\nInfoks: nupule „Add custom component“ ja väljadele „Transport“ ning „Installation“ sul tähelepanu tarvis pole pöörata; need on mõeldud edasimüüjatele pakkumuste koostamiseks.\nSina täida vaid alumised lahtrid ning päring ongi meile saatmiseks valmis.\nNB! Kui soovid täpsustada paadisilla asukoha detaile või lisada muud infot, mida peaksime teadma, kirjuta see lahtrisse „Comment“.\nPäringu saatmiseks vajuta nuppu „Send us your query“.\nKui päring on teele läinud, ilmub su brauseris teade:\nSinu joonis ja kontaktandmed saabuvad meie kirjakasti. Samuti saad sa joonise PDFina enda meilile.\nMeie insener vaatab su soovid üle ja võtab sinuga detailide täpsustamiseks ühendust. Vajadusel teeb ta hiljem joonisel täiendusi, et lahendus päriselus sajaprotsendiliselt töötaks ning edastab sulle täpsustatud pakkumuse.\nNii lihtne see ongi! Edukat katsetamist!\nPlease leave this field empty. Math Captcha 70 + = 75


Liikme suurenemine, kui palju - Account Options\nSamuti tunnustas MicroLinki maailma suurim serveritootja Sun MicroSytems, valides ta üheks parimaks Baltikumi koostööpartneriks. Alates 6. Avalduse läbivaatamine protokollitakse.\nArengud maailma majanduses ja finantsturgudel mõjutasid ka Eesti majandust Ootuspäraselt algas Eesti majanduses kasvu aeglustamise periood. Majanduse arengus Halvenesid suhted Venemaaga; kinnisvaraga seotud valdkondade oodatust kiirem jahtumine; palgakasvu jätkuv kiirenemine; toiduainete ja kütuse eeldatust kiirem kallinemine maailmaturul, mis koos hoogsast palgakasvust johtuva sisemaise inflatsioonisurvega kiirendas inflatsiooni. Telekommunikatsioonisektor näitas Firmade liitmised ning Liikme suurenemine aitasid kaasa sektori arengule ja kasvule.\nAasta lõpus Liikme suurenemine saanud USA rämpslaenude kriisi tagajärjed avaldasid mõju edasisele maailma majanduse arengule ja seega ka telekommunikatsioonisektorile.\nEnergia, toorme ja toidukaupade hinnatõus vähendab tunduvalt tarbimist, mis suurendab konkurentsi sektoris ja alandab kasumi ootusi. Analüütikute sõnul muudavad Eesti majanduse oodatust ebakindlamaks kui palju toimuvad arengud. Eesti majandusele prognoositakse Telekommunikatsiooniturg Rohkem kui kunagi varem, on Euroopa Liikme suurenemine operaatorid sunnitud žongleerima kui palju poolt oma põhitegevusest tulenevate kahanevate tuludega ning teisalt võimalustega hõivata uusi atraktiivseid turge, mis on seotud uute tehnoloogiate ja innovatiivsete teenustega.\nÜha laienevad internetibaasiliste sotsiaalsete võrgustike mõjud ja UGC User Generated Content ehk kasutajate endi poolt sisu tekitamine - foto- ja videoalbumid, blogid. Täienevad ja populariseeruvad virtuaalreaalsuse keskkonnad. Eelmisel aastal oli kindlasti mobiil-ID väljatoomine uue lehekülje pööramine mobiiltelefoni kasutuses, kus temast sai ka turvaline autentimis- ja allkirjastamisvahend kaasaegsete e-teenuste kastutamiseks. Praegu koguvad tuure mitmesugused asukohapõhised teenused, mis Eesti kui palju on olnud olemas juba pikki aastaid, aga ka mobiilterminaalide kiire areng - GPS satelliitpositsioneerimise integreerumine ja mobiilvõrgu põhise positsioneerimise ning kaardirakenduste täiustumine teeb nende teenuste kasutamise mugavaks ja kiireks.\nMõistagi mobiilside heitliku loomuse tõttu maksimumkiirustele lähedale jõuda Liikme suurenemine võimalik vaid Liikme suurus elevandi fotol lähedal vähese varjestusega kohtades viibides, kuid siiski kui palju reaalselt megabitid sekundis saavutatavad üha laiemal territooriumil.\nLiikme suurenemine segmendis Liikme suurenemine viimased silmapaistvamad uuendused ja tehnoloogilised arendused seotud ennekõike digiTV arendamisega.\nIPTV televisioon üle internetivõrgu kasutuselevõtt on võimaldanud hakata pakkuma Liikme suurenemine elanikele varasemast oluliselt erinevat kui palju.\nMuusikapood on klientidele kättesaadav internetiportaalis hot.\nMajandus Riigikogu liikme Maris Lauri Reformierakond sõnul on riigi laenukoormuse suurenemise puhul põhiline küsimus selles, kui palju laenata ja milleks laenuraha kasutatakse. Riigikogu liige Sven Sester Isamaa märkis "Esimeses stuudios", et praegu on riigi rahanduses poliitiliste valikute tegemise koht. Lauri sõnul tegi valitsus kriisis mõningaid õigeid otsuseid, nagu näiteks palgatoetuse meetme rakendamine. Ja ka see, et inimesed peale seda perioodi, kus me istusime kodus, läksid siiski välja ja päris rõõmsalt tarbisid selle suve jooksul, ja päris palju kodumaiselt see kindlasti aitas kui palju märkis ta.\nTelekomi grupp Eesti Telekomi grupi Eesti Telekomi Liikme suurenemine majandustulemused võrreldes eelmise aastaga olid head. Kõige suurema käibekasvu tõi mobiiliside teenuste segment - oma panuse andsid nii uued kliendid, kasvanud kõneminutid, seadmete müük kui ka andmeside kasv.\nSamuti tunnustas MicroLinki maailma suurim serveritootja Sun MicroSytems, valides ta üheks parimaks Baltikumi koostööpartneriks. Telekom grupi uus struktuur 1. Muudatuste eesmärk on parandada Eesti Telekomi grupis klientide teenindamist ja efektiivsust ning tõhustada koostööd grupi ettevõtete vahel. Finantstulemused Tulud, kulud, kasum Eesti Telekom grupi Mobiilside teenuste segmendi Mobiiliside teenuste segmendi põhitegevuse tulude kasv lõppenud aastal oli eelkõige seotud nii EMT võrgust algatatud kui võrku sisenevate kõneminutite arvu kasvuga ja Liikme suurenemine andmeside kasvuga.\nEMT võrgust algatatud kõneminutite arv kasvas Suurema kõneminutite arvu taga oli mobiilkõnede aktiivsem kasutamine klientide poolt. Aastaga on kasvanud ka kõneminutite arv kliendi kohta ning Suurem kõneminutite arv kompenseeris ka AS-i EMT kliendibaas oli Võrreldes aastatagusega on lepinguliste klientide arv kasvanud 36 tuhande võrra, ulatudes Erinevalt eelnenud aastast, ei toimunud Mobiilsest internetist saadavad tulud näitasid jätkuvalt väga kiiret kasvu. Samal ajal kasvas edastatud andmemaht ligi 8 korda.\nAS-i EMT mobiilse andmeside kasutajate arv oli Aasta lõpuks oli 3G levi kõigis Eesti maakonnakeskustes ning mitmetes teistes linnades ja nende lähipiirkondades. Kui palju arengu just erasegmendis on kaasa toonud EMT Internet stardipakett, mis sisaldas tasuta kiiret 3,5G modemit EMT Internet paketiga liituvatele püsiklientidele.\nSee pakub kliendile võimaluse kasutada Eesti suurima levialaga 3G võrku ning ADSLi lähedase kiirusega internetiühendust. Teiseks on mobiilse interneti kasutajate arvule positiivselt mõjunud EMT SurfPorti kasutamisele kehtestatud hinnalagi 9 krooni päev. See on interneti kasutamise mobiiltelefonis teinud taskukohaseks paljudele klientidele. EMT tõstis Seetõttu on kolmandiku võrra langenud roaming-klientidelt saadav tulu. Mobiilside teenuste segmendi tulud telekommunikatsioonikaupade jae- ja hulgimüügist kasvasid AS EMT teenis Lairiba teenuste segmendi Aasta jooksul on Elioni kui palju valik pidevalt täienenud.\nEesti 1. Palgad tõusevad ka teistel kõrgetel riigiametnikel ja riigikogu liikmetel. Aprilli esimesel päeval muutub tavapäraselt kõrgete riigiteenistujate, sealhulgas presidendi, ministrite ja riigikogu liikmete, ametipalk. Indeksi, mille järgi palgad muutuvad, arvutab märtsi keskpaigaks välja rahandusministeerium.\nLauri: küsimus on selles, kui palju ja milleks me laenuraha kasutame\nTeenus on kasutamiseks kättesaadav kõigile hot. Juunis alustas Elion DigiTV pakkumist ka äriklientidele, millega jõuab kvaliteetne digitaalne telepilt nii kontoritesse, avalikesse teenindusasutustesse kui ka majutuskohtadesse. Lairiba teenuste segmendi interneti püsiühenduste arv kasvas Grupi interneti püsiühenduste arvu kasv oli kooskõlas kui palju internetituru mahu kasvuga. Aasta teisel poolel toimusid tugijaamade paigaldused kõikides maakondades v.


Narva keskerakondlased Jüri Ratase nõudmistele ei allunud - DELFI\nJüri Ratas, Yana Toom\nKorruptsioonikahtlustuse on saanud kaheksa Keskerakonda kuuluvat Narva linnavolikogu liiget. Kahtlustus on esitatud linnavolikogu keskfraktsiooni esimehele Aleksei Voronovile ja Larissa Oleninale, kes on üks peamisi kandidaate Narva linnavolikogu esimehe kohale. Kahtlustuse on saanud ka Ilja Fjodorov, Tatjana Stolfat, Aleksei Mägi, Jelena Pahhomova, Jelisaveta Tšertova ja Sergei Lvov.\nErakonna juhid on nõudnud, et kahtlustuse saanud Narva linnavolinikud loobuksid uurimise ajaks linnavoliniku kohast ning astuksid tagasi munitsipaalettevõtete nõukogudest ja juhtivatelt kohtadelt.\nKeskerakonna Narva piirkonna esimees Yana Toom ütles Delfile, et jõuti kokkuleppele siiski selles, et uue linnavolikogu esimehe kandidaat ei ole kahtlustuse saanud Keskerakonna liige. Kandidaadi nime Toom ei avaldanud.\nReedel arutab Keskerakonna juhatus Narva linnavolikogus kujunenud olukorda. Yana Toomi sõnul on tegemist tõsiseima parteisisese kriisiga Keskerakonnas, mida ei saa lahendada emotsioonidega. Toom rõhutas, et kahtlustuse saanud kaheksa Narva linnavolinikku pole nende hääletustega, kus nad osalesid, isiklikku kasu saanud. Toomi hinnangul pole tegemist korruptsiooniga, vaid tehtud on lihtsalt vigu.\nKahtlustuse kohaselt ei ole volikogu liikmed ennast taandanud volikogi istungitel hääletustelt, kui otsustati nendega seotud äriühingute küsimusi ja nendega seotud Narva linna vara tasuta võõrandamist.\nNarva linnavolikogu peab valima uue esimehe, kuna eelmine esimees, keskerakondlane Aleksandr Jefimov jäi juuni lõpus lõplikult süüdi kelmuses ja selle tõttu peatusid automaatselt tema volikogu liikme volitused. Volikogule uue esimehe leidmise tähtaeg on 20. august.


CV Keskus tööpakkumine Turvatöötaja - inkassaator\nTurvatöötaja - inkassaator\nTööpakkumise number 234470\n• transportida sularaha- ja väärtveosed asukohast sihtkohta kehtestatud korras;\n• üle anda ja vastu võtta veoseid kehtestatud korras;\n• tagada sularaha- ja väärtveoste valve ning kaitse seaduse piires;\n• kliendilepingust tulenevate tööandja kohustuste täitmine.\n• ettevõtte siseste eeskirjade ja protseduurireeglite täitmine\n• omad turvatöötaja kvalifikatsiooni ja vähemalt 3- aastast turvaalast töökogemust;\n• valdad eesti keelt kesktasemel (B2);\n• omad autojuhtimise õigust (B- kategooria ja vähemalt 3- aastane juhtimisstaaž);\n• oled kohtulikult karistamata;\n• oled kohusetundlik ja aus;\n• julged kanda vastutust;\n• oled heas füüsilises vormis;\n• sul on hea olukorra hindamis- ja reageerimisvõime;\n• mõnusat meeskonda;\n• regulaarseid lasketreeninguid;\n• kaasaegseid töövahendeid;\n• sportimisvõimalusi ettevõtte kulul;\n• korralikku ja stabiilset töötasu.\nTöökoha asukohaks on Tallinn ja tööpiirkonnaks Eesti.\nTöö toimub vahetustega, graafiku alusel.\nOÜ Eurex CS on sularaha transpordi ja töötlemise teenust pakkuv turvafirma. Ettevõte kuulub 1999. aastal asutatud finantsvahendusega tegeleva AS Eurex Capital kontserni (www.eurex.ee).\nKlientide sularahavedu teostatakse järgides kõrgemaid turvameetmeid ja Eesti Vabariigi Valitsuse poolt kehtestatud “Raha ja väärtpaberite veo korda”. Täieliku garantii meie klientide varale annab If P&C Insurance AS kindlustusleping.\nOÜ-le Eurex CS on väljastatud “Vallas või kinnisvara valve ja kaitse” tegevusluba ning juriidilise isiku relvaluba. Kõik inkassaator-turvatöötajad omavad kvalifikatsioonitunnistust, relvaluba ja pikaajalist inkassaatori töökogemust.\nMeie klientuuriks on kõik sularahaga arveldavad isikud, kelleks on juriidilised kui ka füüsilised isikud. Tänaseks on lepingulisi kliente jae-, hotelli-, transpordi-, hasartmängu- ja pangandussektorist.\nEelised konkurentide ees on kümneaastane kogemus finantsteenuste valdkonnas, spetsialiseerumine Euro käitlemisele ja professionaalne tööjõud.


Härrased kohtunikud, kes teist vastutab?\nEestis ollakse leppinud arusaamaga, et kohtunik on autoriteet, kelle objektiivsuses pole ilus kahelda. Kohtuniku pädevust puudutavat infot avalikkusega ei jagata. Ka siis, kui õigusemõistja kohta laekub tõsiseid kaebusi ja tal on käsil ühiskondlikult tundlik protsess. Ja isegi juhul, kui ta pole veel eluaegset puutumatust välja teeninud.\nKohtunike n-ö katseaeg kestab kolm aastat. Pärast seda hindab nende ametisse sobivust eksamikomisjon, kuhu kuuluvad eksperdid erinevate astmete kohtutest Tartu ülikoolini. Küll aga ei õnnestu kõigil kohtunikel kutsesobivuseksamit läbida. Nii selgus Äripäeva üleeilses artiklis, mis käsitles Autorollo tsiviilmenetluse kohtuniku Anu Uritami sobivust tema ametikohale.\nPõhjendama ei pea. Eksamikomisjon ei pea põhjendama, miks nad ühe kohtuniku jätavad katseaja järel ametisse ja teise mitte. Tahtmatult jätab see mulje, et tegu on organisatsiooniga, mis ei pea oma otsuste eest vastutama. Või on tegu nõuandva organiga, keda riigikohtunikud kuulda ei võta, sest lõppeks määravad nemad isekeskis, kes juba eluaegseks kohtunikuks saab. Riigikohtunike heakskiidul jätkas ametis ka Autorollo kohtunik.\nEhkki riigikohtunike ülemvõim personalivaliku küsimustes on absoluutne, ei pea ka nemad ega riigikohtu esimees oma valikuid põhjendama. Endine riigikohtu esimees Märt Rask ütles, et on ametist lahkunud ja puhkusel, mistõttu ei pea ta enam ajakirjanike küsimusele vastama.\nSellises salastamismaanias tekib olukord, kus üks käsi ei tea, mida teine teeb. Isegi kohtute esimehed pruugi olla informeeritud sellest, milliseid kaebusi temaga ühes majas töötava kolleegi kohta on esitatud. See omakorda tekitab küsimuse, kas kohtuniku ametikohale on konkurents tõepoolest nii väike, et isegi negatiivset vastukaja saanud isikud jäetakse ametisse.\nVäidetavalt salastatakse kohtunikega seonduvat, et säilitada sõltumatus. Teisalt ei saa kohtusüsteemi sõltumatust kuidagi vähendada see, kui personalipoliitikat aetakse läbipaistvalt. Mida vähem on salastatud infot, seda keerulisem on kohtunikku mõjutada.\nÕigustatud avalik huvi. Kõigele lisaks on õigustatud kõrgendatud avalik huvi kohtuniku vastu, kelle otsusest sõltub Eesti tipp-poliitikute edasine käekäik. Autorollo kohtuniku otsused mõjutavad rahva õiglustunnet ja usaldust riigi vastu. Seda enam on tarvis avalikkusel veenduda, et tema osas laekunud kaebustel pole alust, need ei ole mõjutanud ega hakka mõjutama otsustusprotsessi.


Urvaste Vallarahva Leht: august 2007\ntrikimees kaotas tamme (uuendatud!)\nTamme-Lauri tamm haihtus\nEsmaspäeva, 27. augusti öösel poole kahe paiku kaotas kuulus trikimees Jürgen Veber ära sama kuulsa, kümnekroonise pealt tuttava Tamme-Lauri tamme.\nSuur peaproov oli juba pühapäeva öösel, kõmu jõudis laiali minna vähemalt kuni Antslani, kuigi saate tegijad soovisid etendust saladuses hoida. Põhjuseks ilmselt see, et kogu publik pidi mahtuma istuma toolidele, kust ei olnud näha, mis eesriide taga toimub.\nEsmaspäeva õhtul oli Tamme-Lauri tamme lähistel suur melu. Rahvast omast külast ja Antslast ja kes teab kust veel. Vaatama lubati siiski vaid mõnikümmend inimest. Tee tamme juurde oli blokeeritud traktoriga, millel silt: Läbikäiku ei ole. Vabandame! Filmivõtted.”\nInimesed, paistab küll, vabandusi väga rõõmuga vastu ei võtnud, eriti ülevoolavas tujus noored, kes tulid kõrvalteid (põõsaid) pidi nurmele, kust tamm oli hästi näha.\nRuuporiga mees võttegrupist kutsus neid üles lahkuma, sest muidu ei näe keegi kohaletulnutest trikki. Need, kes õnnelikult istet võtnud, aga enne seda ka mitu tundi vihmases ilmas oodanud, kippusid küll nurisema, aga sellist hooba ei leitud, et noori taganema sundida. Üks hambamees publikust nõudis, et trikimees võiks kõigepealt selle tüütu seltskonna ära kaotada. Nahaalsemad noored, kes tulid hoolimata märgadest jalgadest (ilmselt pääses üks tütarlaps, kelle kavaler oli kukile võtnud), said siiski oma tahtmise.\nSiis valis assistent välja publiku hulgast kaksteist inimest, kellele anti kätte tõrvikud ja saadeti tamme alla ringis seisma. Väljavalitud ei saanud siiski asja ligemalt näha, kuna neil seoti triki saladuse hoidmiseks silmad kinni.\nKohapeale jäetud rahvas sai prožektoritega valgustatud tamme jälgida paarisaja meetri kauguselt, kaotamise hetkeks varjati vaade tammele eesriidega. Kui see eest ära tõmmati, oli näha vaid ringis seisvaid tõrvikuid, aga prožektorite valguses tamme enam ei olnud. Võttis, tõtt öelda, pisut õõnsaks küll. Samas 6-aastane poeg Herbert, kes Trikimehe ootuses oli esimest korda elus kella kaheni üleval, ütles kaameratesse: “Mina ei usu, nad lasid lihtsalt lambid ära.” Näis, kas see lause ka saatesse jõuab\nMillal jõuab Urvaste trikki sisaldav saade eetrisse, pole veel teada. Esimene Trikimees on ekraanil neljapäeval 20.00\npostitas konnula contra kell 11:42 6 kommentaari:\nsildid: külaelu, tamme-lauri\nVaabinas valitsevaist pahedest\nAlkohol, simmanid ja löömingud.Viimasel ajal on moodi läinud kohapääl igasugused simmanid. Ei lähe mööda ühtegi laup. või pühapäeva ilma simmaniteta. Pahem kui simmanid ise on need nähtused, mis viimastega kaasas käivad. Ei möödu enam ühtegi sarnast olengut ilma vähema või suurema lööminguta, simmanid on kohad, kus igasugused arved õiendamisele tulevad, see kõik on tingitud alkoholist saadud "kuraasist". Üldse on joomine muidu küllalt kaines Vaabinas suuresti tõusnud, mida võib suurel määral kirjutada tegutsevate liikuvate ja liikumatute kõrtside arvele. Ei mindagi muidu sarnasele peole, kui ikka oma “liibri” – liitrilise kohapäälne nimetus – taskus ei ole.\nEt seda hõlpsasti ja igal ajal saada oleks, sellesks on end rahva teenistusse heitnud kohalikke kaupmehi. Astudes sisse niisugusesse kauplusse, aigutavad sulle vastu\npooltühjad riiulid ning harva saab ostja seda, mida soovib, kuid millest küll puudu ei olevat, see on igasugused alkoholiseltsid.\nVeel elavamad kui mainitud, on liikuvad kõrtsid, mis tarvitajaskonnaga kaasas käivad. Igal simmanil on niisugune liikuv kõrts esitatud ning viimastest tingitud on simmanid saanud suuremateks kommakohtadeks ning tallermaaks pärastistele löömingutele. Kõige selle tunnistajaks on meie tõusev noorus.\nSeni on peetud sarnaseid olenguid ikka rehealuseil jne, kuid viimasel ajal on nad isegi koolimajja tee leidnud.\nNii võis möödunud pühapäeva õhtul koolimajast möödaminnes kuulda säält harmoonikumi kaugele ulatuvat üürgamist ning näha igast kaarest sinna tõttavat publikut, et osavõtta linatalgule järgnevast simmanist. Oleme jõudnud nii kaugele, et rüvetame meie mudilaste kasvatuslava.\npostitas konnula contra kell 11:34 2 kommentaari:\nPilte suurelt peolt\nKarille pilte Kuldre Kooli rahva tegemistest sellesuvisel noorte laulu- ja tantsupeol Tallinnas saab vaadata siit\npostitas konnula contra kell 16:35 Kommentaare ei ole:\nUrvaste valla ettevõtlustoetusest.\nEttevõtlustoetust võivad taotelda äriühingud, füüsilisest isikust ettevõtjad ja tegevust alustavad ettevõtjad (lepingu sõlmimise ajaks peab olema registreeritud vastavalt Eesti Vabariigi seadustele), sh ka need, kes on tegutsenud kuni 1 aasta.\nTingimusi, millele peab taotleja vastama on kolm:\n1) ettevõte on registreeritud ja tema tegevuskoht (FIE-l elukoht) on Urvaste vald ja toetuse abil tehtavad investeeringud on suunatud ettevõtluse arendamisele Urvaste vallas;\n2) puuduvad maksuvõlad;\n3) ei ole algatatud likvideerimis- ega pankrotimenetlust.\nVäljastatav toetus on tagastamatu toetus, mille ülemmääraks on 10 000 (kümme tuhat) krooni.\nÜhele ettevõtjale eraldatakse selles summas toetust ühe aasta jooksul, toetuste summa määrab volikogu igal aastal eelarves.\nTaotlusi ettevõtlustoetuse saamiseks võetakse vastu 2007 a. 30. septembriks ja järgnevatel aastatel 15. aprilliks vallavalitsuses. Ettevõtlustoetuse määrab vallavalitsus arendus- ja keskkonnakomisjoni ettepanekul 30 päeva jooksul alates taotluse esitamise päevast ja informeerib toetuse taotlejaid otsusest 3 päeva jooksul alates otsuse tegemisest.\nEttevõtlustoetusega tohib finantseerida neid projektiga seotud kulutusi, mis toetuse taotleja on teinud pärast lepingu sõlmimist ja taotleja omafinantseeringu suurus peab olema vähemalt 30 % projekti toetuse üldmahust.\nMäärusega saab tutvuda Urvaste valla kodulehel internetis ja vallavalitsuses, kuhu saab pööduda ka täiendava teabe saamiseks.\npostitas konnula contra kell 01:52 Kommentaare ei ole:\nUhke balletietendus Urvastes\nAugustis olid kolm nädalat Urvastes suvelaagris Ida Tantsukooli noored balletitantsijad. 18. augustil andsid tüdrukud Urvaste Kooli võimlas kontsert-etenduse "Arabesk", mis oli ühtlasi ka suvekooli lõpetamine. Lõpuetenduses tegid kaasa peaaegu kõik 40 laagris olnud tüdrukut. Kontsert oli tänutäheks Urvaste Koolile, külale ja vallale. Kõik balletikooli õpilased ja õpetajad ütlevad, et siin on lausa paradiis. Soodustab keskendumist, lisas Ida Tantsukooli juhataja Tiit Lilleorg.\n17. ja 18. nov näeb seda kontserti Vanemuises väikses majas täispikkuses ja koos külalistega. Ida Tantsukool korraldab Tartus Vanemuise laval “Arabeski” kui rahvusvahelist balletikoolide suurkontserti viiendat aastat järjest.\nPikemalt varstiilmuvast Urvaste Valla Lehest\npostitas konnula contra kell 01:47 Kommentaare ei ole:\n"Rehepapi 7 ametit" Mesipuu talus\nPildil: rehepeksumasin, töötas traktori abil.\nKanepi vallas Jõgehara külas Mesipuu talus toimunud hea tahte päeval “Rehepapi 7 ametit” oli Urvaste vald võimsalt esindatud.\nUrvaste naistel oli suur osa talunaise töötoa sisustamisel. Müügis olid Anni Mürgi ja Ilmar Pormeistri kootud vaibad ja väiksemaidki asju. Tiiu Jõgiste näitas nõeltehnikat, Tiiu Kungus kerilaual lõnga kerimist. Viivi Kurelauk ja Sirje Jakobson õpetasid, kuidas padja sisse panekuks sulgi puhastada. Igavesti noor Aino Külaots seisis mitu tundi vapralt seebikeedukatla juures ja jagas möödujaile lahkesti õpetussõnu.\nKontsertprogrammis esines neli Urvaste valla rühma – “Tamme tütriku”, “Tibujalad”, “Kepsutajad” ja “Segased”. “Tamme tütrikute” nimelise seeliku- ja särgiriidest kokku õmmeldud märsi kinkis Mesipuu perenaisele Maie Krukovile üks “tütrikutest” - Tiiu Jõgiste. Loomaaarst Tõnis Moppel tegi Mesipuu Maasule “pediküüri”. Ester Ader sõidutas rahvast hobuveokil ja lõikas tõuniitjaga vilja, millest tehti hakke. Veel esindasid Urvaste valda “Rehepapi” raamatust tuttavad Imbi ja Ärni, kes püüdsid koguaeg midagi endale nihverdada.\nMesipuu turismitalu tegeleb mahepõllumajandusliku väiketootmisega. “Rehepapi päeval” näidati rahvale loomi, nimekohaselt räägiti ühte koma teist mesilastega seotut, näidati ka mee vurritamist.\nLisaks katusele laastu löömine, viljalõikus ja rehepeks. Talumeiereis kooriti piima ja tehti võid. Maa sees kuumadel kividel küpsetati lammast, mida hiljem ka soovijad põske pista said. Pärast sai käia ka suitsusaunas.\nRahvast oli koguaeg palju, kindlasti mitusada. “Rehepapi 7 ametit” toimus esmakordselt 2004. aastal, siis pälvis see Põlvamaa turismi arendamise konkursil parima uustulnuka tiitli.\npostitas konnula contra kell 10:57 Kommentaare ei ole:\nJuuli lõpus-augusti alguses joonistati Uue-Antslas kohaliku aktivisti Sirje Lille õue peal ja tubades vähemalt 15 pilti. Mitmed inimesed käisid joonistamas töö kõrvalt, kokku käis 8 inimest sh 2 last. Joonistati põhiliselt Sirje Lille kodu ümbrust, aga valmis ka 4 tubast natüürmorti.\nNagu eelminegi aasta, juhendas huvilisi Võru piirkonna naiskodukaitsjaid Tartu Ülikooli maaliosakonna lõpetanud kujundaja Aage Raud.\nVähemalt augusti lõpuni on neist piltidest kena näitus Urvaste seltsimaja saalis. Paar näidet:\npostitas konnula contra kell 02:27 Kommentaare ei ole:\nUrvastes taas postipunkt\n2. augusti hommikul kell üheksa avas pidulikult uksed korraliku remondi läbinud Urvaste postipunkt. Vahepeal “ajutiselt” suletud punkti kinniolek paistis vahepeal lõplik, kuid kohalike inimeste soovil jõudsid Urvaste vald ja Võru Postkontor siiski kokkuleppele. Urvaste vana koolimaja otsas asuv väike ruum on nüüd avatud tööpäeviti 9-11.\nRahvast teenindab Sirje Lill (pildil paremal, lille taga)\nAvamisel oli ka Urvaste side grand old lady Eha Saar (vasakul), kes oma 39,5 aastast sidejuhatajastaažist 35 viimast saanud just Urvastes. Eha meenutas, et esimene töökoht oli tal praeguseks üsna lagunenud vanas vallamajas. Aga seal olnud väga külm, talvel pidid käpikud kätte panema. “”Mul sides oli ahjusuu, mina muudkui kütsin - teisel pool seina esimehel läks küll lämmäks, aga ise jäin ikka külma”\npostitas konnula contra kell 02:09 Kommentaare ei ole:\nPõhjalik teatriraamat lihtsale inimesele\nZoja Mellov, kes on kümneid aastaid juhendanud näiteringe, lavastanud ja ise näidelnud (professionaalsetes teatrites), on talletanud nüüd oma kogemuse, teadmised ja loetud kirjanduse üheks tervikteoseks.\nRaamat käsitleb teatrimängu võimalusi lasteaias, koolis ja huviringis. Mõtteliselt jaguneb raamat kaheks. Esimene osa sisaldab metoodikat, teine osa 18 näidendit. Repertuaaris leidub mängimiseks sobivat nii lasteaia- kui ka kooliealistele. Näidendid on Zojal kõik endal lavastatud, peamiselt Kuldre kooli näiteringi õpilastega ja lasteaia lastega.\nRaamatuga kaasas oleval plaadil on etenduste muusika. Hästi erinevates žanrites, klassikast kuni meelelahutusliku muusikani. Muusikapalad on nummerdatud ja näidendite tekstides vastavas kohas märgitud.\n120-leheküljelises raamatus on ohtralt toredaid värvilisi pilte, eriti palju üllatusi võivad sealt leida Kuldre lapsed. Neisse on kätketud lausa Kuldre näitetrupi ajalugu. Esimese Kuldre Kooli näiteringi lapsed, kes 1996. a tulid peale maakondliku ülevaatuse ka vabariiklikul kooliteatrite festivalil esimeseks, on nüüdseks juba üsna suured, mitmed neist jätkavad kooliteed ülikoolis ja kutsekoolides.\n“Teatrimäng lastega” avalik esitlus tuleb 29. septembril, Saku suurhallis raamatumessil.\npikemalt augusti vallalehes\nVana Kassimõisa – praeguse Kassi küla endiste ja nüüdsete elanike kokkutulek toimus 11. augustil Kassi külas Kalda talus.\nPidulikult avati mälestuskivi Kassimõisa põliselanikele. 8-10 tonni kaaluva kivi külge on kinnitatud roostevabast terasest mälestustahvel, millel kiri "Kassimõisa põliselanike mälestuskivi. Mäleta esivanemate tarkusi"\nKivi toodi mitmesaja meetri kaugelt kraavipervelt kohale Arvo Jõõrase suure traktori ja traktorist Heiki abiga\nKivi avamisest võttis osa 30 inimest. Kõikide ühine arvamus oli, et see oli üks ilus ettevõtmine ja väärikas tegu. Pidades kalliks oma vanemate mälestust ja au sees oma juuri, anname õige ellusuhtumise ja sihi lastele ja lastelastele. Kassimõisa kokkutulekut kaunistasid oma kohalolekuga kõige auväärsemad ja eakamad põlised “kasslased” – Klementine ja Nikolai Tell – jõudu ja tervist neile veel kauaks!\nHeli Klemetti fotod\nPikemalt sel teemal EVI KURG augusti vallalehes\npostitas konnula contra kell 01:32 Kommentaare ei ole:\nsildid: kassi, külaelu\nVõru Teataja 20. august 1927\nUrvaste kirikumäel vajub ka kärbes ühes kividega mudasse.\nVeel hiljuti oli meil sellest juttu, et tee-ehitamine Urvaste kirikumäel mingiks naljategemiseks tõsise asja kallal muutub. Tagajärjed ongi juba silmaga näha. Viimased vihmad on teed osalt juba õõnestama ja alla viima hakanud, koguni kivikatet osaliselt lahti kiskudes.\nUrvaste mees seletab seda asja nii: see nüüd mõni teetegemine või asi. Mina olen lapsestsaadik siin elanud ja näinud, missuguses hädas Urvaste kirikumäe teel on oldud. Nüüd tuuakse korviga pehmet liiva teele, ja pannakse selle kartulipudru peale kivid kui rosinad. Kui kärbes peale istub, siis vajub kõik üheskoos pudrusse.\nEi see tee ühelegi vihmale vastu pea – mis veel siis saab, kui sügisesed ja kevadised veed tulevad.\nMees rehksab siis koora käega lootusetult õhku ja ütleb:\nVõi minul mõni häda. Mina võin ka Lõhtsu kaudu ringi sõita. Hobune omast. Aga katsutagu kirikumäest mõne aja pärast veel autoga üle sõita...\npostitas konnula contra kell 23:24 Kommentaare ei ole:\nei saa sellestki päriselt mööda minna\nAga ma ise ei kirjuta. Sellest kurvast asjast kirjutatakse niigi\npostitas konnula contra kell 09:34 Kommentaare ei ole:\nno mida ajaloost veel\nUrvastlased kavatsevad seltsimaja ehitada\nUrvaste seltskonnategelastel on kavatsus tulevikus omale maja ehitada. Praegu püütakse selleks võimalust mööda ainelist alust muretseda.\nKuna aga sissetulekuallikaks peamiselt ülejääk pidudest on, siis on pidude korraldamine peaaegu ainus tee seltsi kassa paisutamiseks. 28. aug sõidab Urvaste laulu-mängu selts “Kõla” Vaabinasse külaskäiguetendusele. Muuseas esineb seal ka seltsi laulukoor hr Vassila juhatusel, mis muusika-armastajatele vaabinlastele küll pisut rohke osavõtu põhjuseks võiks olla.\nHuvitavad valimised Urvastes\nKas aitab kuu palk või petavad rahvajutud.\nUrvastes kuulutati hiljuti välja vallasekretäri valimised. Kandideerida soovijaid paluti sisse anda sellekohane kirjalik avaldus ja valimispäeval võimalikult ka ise kohale ilmuda.\nValimispäeval helistas just parajasti enne koosolekut keegi kandidaat telefoni teel vallamajja ja palus ennast valimistel kandidaadiks seada.\nVallavanem, kes telefoni juures oli, vaidles sellele esialgu vastu, kuid lubas siis lõpuks volikogult otsust küsida. Volikogu lubas seda telefoni kaudu kandideerijale.\nValimispäevale eelneval pühapäeval liikus mööda valda keegi isik, kes eelpool kõneall oleva kandidaadi heaks ägedat kihutustööd tegi. Kuuldavasti oli ühe kohaliku kogupõllumehe juures selles mõttes ka suurem jooming korraldatud.\nEnne valimisi pääsesid liikvele jutud, et kõnesolev kandidaat - Šchmidt Otepäält - tema vallasekretäriks valimise puhul volikogu liigetele esimese kuu palga suuruses joodud teeb. Sekretäri kuupalk Urvastes on teatavasti 6000 marka.\nVallasekretäriks valitigi kõnesolev kandidaat. Kohe valimiste järele sõitis ta Otepäält kohale, kuid tema heaks kihutustööd teinud isikul oli vähe raha kaasas ja ta katsus kohapeal kelleltki kaupmehelt 2500 marka laenata, mis aga ebaõnnestus.\nHuvitaval kombel sattusid valimisejutud rahalaenamisega ühte. Samuti on huvitav, et õhtul jällegi ühe kogumehe pool jooming olla alanud, kust mõni mees puruväsinuna hommikul vankril koju viidud.\npostitas konnula contra kell 01:15 Kommentaare ei ole:\nNõiariik Eesti parim alternatiivtalu\nJäneda talupäevadel juuli lõpus andis Eestimaa Talupidajate Keskliit pidulikult üle ülemaalise võistluse “Eesti parim talu 2007” auhinnad.\nAlternatiivtaludest tunnistati parimaks meie valla ainuke turismitalu Uhtjärve Ürgoru Nõiariik. Peale tänukirja, auhindamisel tehtud raamitud perepildi, metallist mälestuseseme ja lambanaha sai Nõiariik ka garantiikirja, et neile hüvitatakse\nost 7500 krooni väärtuses.\nNõiariigi peremees Aivo Värton ei teadnud veel, mida selle raha eest osta kavatsetakse. Kuid on selge, et see ei tohi olla miski, mis ära süüakse, vaid ta peab jääma mälestuseks ja kõigile näha.\nTeinegi koht alternatiivarvestuses tuli Urvaste kihelkonda, selle sai Endel ja Tea Leiuse Palvemaja talu Osulas, kus kasvatatakse üles 1000 küülikut aastas.\nLisaks anti Jänedal välja auhind traditsioonilise põllumajandusega tegelevale talule ja esmakordselt noortaluniku preemia. Parimaid talusid on selgitatud juba 15 aastat.\nNõiariiklastele tegi ettepaneku konkursil osaleda Võrumaa taluliidu liige Urvaste vallast Rolf Kiitsak. Täideti ankeedid, esmalt käis kohapeal olukorraga tutvumas Võru Taluliidu delegatsioon, põllumeeste päeval Vastseliinas antigi Nõiariigile Võrumaa esikoht, mis tähendas, et peagi tuli ennast näidata ka vabariiklikule komisjonile.\nLuuaviske MM plaanis\nÜks Nõiariigi plusse ongi suur tegevuste hulk. Mullu valis SA Lõuna-Eesti Turism Nõiariigi edukaimaks aktiivse puhkuse pakkujaks. Lisaks hinnati seda, et Nõiariigil on oma piir, lipp, hümn, meened, tänukirjad ja muu.\nNõiariik on juurutanud ka uue temaatilise spordiala - luuaviske, mis üsna sarnane odaviskele. Nõiariigi rekord, mida võib lugeda ka mitteametlikuks maailmarekordiks ongi odaviske maailmameistri Andrus Värniku nimel 37 meetriga. Luuda on Nõiariigis visanud ka teine Eesti tippodaviskaja Heiko Väät ja judoka Dmitri Budõlin. Aivo Värton unistab aga ka esimesest ametlikust luuaviske MM-ist, mis võiks toimuda tuleval sügisel Pekingi olümpia järgsel ajal.\nUhtjärve Ürgoru Nõiariik osaleb ka EASi korraldatud konkursil “Turismiuuendaja 2007”. Praegu tuleb aga paari kuu jooksul valmis ehitada parklad, puurkaev ja imbväljad, mille kuludest siis EASist tänu kirjutatud projektile suure osa tagasi saab. Kõigepealt kaetakse kulud pangalaenust.\nAga Nõiariik areneb ja laieneb niigi. Sel aastal on valminud lava ja väliterrass, platsid nii korv-, võrk- kui ka jalgpalli jaoks.\nKuid Aivo vaatleb turismi ka üle-eestiliselt. Hiljuti lõi ta üle-eestilise netilehe http://www.siseturism.info/, kuhu sisse saavad ainult turismiettevõtjad. Seal siis jagatakse üksteisega teadmisi – kas on kuskilt midagi ära varastatud, või on teatud kliendid tülikad, et nendega tuleb ette vaadata. Tekib õhtujuhtide ja igasuguste vajalike firmade-teenuste andmebaas. Ja ka firmade must nimekiri, kust kõik saavad teada, kes pole head lubaduste täitjad. Värton toob näite oma vallast, kus sama puurkaevutegijaga olid pisut näppu lõiganud nii Nõiariik kui Pokumaa\nTurismiettevõtjatele on liitumine tasuta, praegu on liitunuid 90.\nFoto: Viio Aitsam/ Maaleht - Nõiariigi peret - Aivot, Mariat ja Helenat õnnitleb Eestimaa Talupidajate Keskliidu peadirektor Kaul Nurm\npostitas konnula contra kell 08:58 Kommentaare ei ole:\nVõru Teataja 16. august 1927\nNaljatamine tõsise asja kallal\nKuidas Urvaste mäge kaevatakse.\nKogu suvi on töö käimas Urvaste kirikumäe mahakaevamise kallal. Krediiti selleks on määratud ligi poolteist milj. mrk ja ümbruskonna elanikud ootavad igatsusega kunas tee läbikäiguks avatakse. Kuuldavasti ei puuduvat enam palju töö lõpetamiseni.\nMis aga sellegi “kroonu töö” juures kõigile silma paistab, on töö pinnapealsus ja kergus. Mägi on savine ning kevadine vesi tõstab tee kohalt maapinna umbes jala võrra üles. Sinna pandi nüüd vedelat savi kraavidest veelgi lisaks ja laoti kiviprügi peale. Keegi ei usu, et tee nõnda püsima jääb. Kevadel kerkib pind kõige kividega uuesti üles ja kividest ei jää ühtegi paigale – nõnda arvavad Urvaste mehed.\nSelleks on kraavid kahelepoole teed tehtud liiga madalad, et see kivikorrale, mis kaldaid praegusel kuival ajal katab, kevadise suurvee ajal õige varsti kaob: savine pind kergitab ka siingi kivid üles ja vesi uhab nad alla. All orus, kuhu kaks mäge kokku ulatuvad, on sild rajatud lahtisele savile. Vanemad inimesed mäletavad veel väga hästi, kuidas ka Vene ajal Urvaste mäge kaevati ja silda tehti – vesi voolas keset teed kahelt poolt mägedelt alla kokku ja uhtus savi silla alt kui käega.\nNeed on niivõrd silmapaistvad puudused selle töö juures, et Võru Maavalitsus, enne kui ta töö vastu võtab, peab tõsiselt järelvaatama, kas see raha ei ole asjata maha visatud. Parem oleks, kui tee lõplik vastuvõtmine võiks jääda tulevaks kevadeks – siis oleks kohe näha, kui palju tee ja sild suurveele suudab vastu pidada.\nUrvastes ei ole ainustki peremeest, kes usuks, et nii kergelt tehtud kivitee püsima jääks. Üteldakse, et see olevat ainult naljatamine tõsise asjaga.\nMaavalitsusel ei ole veel hilja oma täit tähelpanu juhtida asjale ja tarbekorral ette võtta vastavad abinõud, et rahva raha ei oleks asjata raisatud.\npostitas konnula contra kell 08:56 Kommentaare ei ole:\nTere! See on katse taastada Urvaste valla foorum. Ja ehk operatiivsemalt ja värviliste piltidega edasi anda Urvaste valla elu. Loodame, et urvastelehe blogi toimib põnevalt, aga rahumeelselt.\nKommenteerida saab esialgu ka anonüümselt, hea tava piiride ületamisel on võimalik tarvitusele võtta meetmed.\nKellel midagi huvitavat Urvaste elust kuulukse, võib teada anda aadressil urvaste@gmail.com.\npostitas konnula contra kell 17:38 8 kommentaari:


Roman Matkiewicz – Vikipeedia\nRoman Matkiewicz (sündinud 27. veebruaril 1966 Tallinnas) on Eesti kunstnik (marinist, karikaturist ja raamatute illustreerija).\nRoman Matkiewicz on sündinud 27. veebruaril 1966 Tallinnas. Ta on kuuendat põlve tallinlane.\n1983. aastal lõpetas Tallinna Kesklinna Vene Gümnaasiumi. Lõpetas ka Tallinna Lastekunstikooli ja kunstiringiprogrammi huvikeskuses Kullo. Järgmised kümme aastat käis ta avamerejahtidel merel, osales ka ekspeditsioonidel. 1976 aastal ilmus tema esimene karikatuur ajakirjas Junõi Tehnik (Юный Техник - Noor tehnik). 1981 aastal avaldati tema karikatuur ajakirjas Pikker.\nAastail 1984–1987 teenis aega Balti laevastikus.\n1987. aastal kujundas oma esimese muuseuminäituse „Moonsund 1917“ Eesti Meremuuseumis. 1988. aastal oli jäämurdja Suur Tõll Eestisse tagasitoomise meeskonnas.\n1994. aastal lõpetas Roman Matkiewicz Eesti Riikliku Kunstiinstituudi raamatugraafikuna. Osales tudengina noorte kunstnike näitustel 1989. aastal Tallinnas ja 1990. aastal Tartus. 1991. aastast alates suhtles ühisnäitustel Peterburi kunstnike rühmitusega MITJKI. 1992. aastal moodustas koos Moskva kunstniku Aleksandr Belanoviga loomingulise rühmituse MEKVA. Tollest ajast peale on koos korraldatud näitusi ja performance'eid Tallinnas, Moskvas, Peterburis ja Leipzigis. Üks neist, “Kapten Hallhabe varuannid”, toimus ka Eesti Meremuuseumis 2001. aastal.\nTöötab Eesti Meremuuseumis kunstnik-marinistina, kujundab meremuuseumi näitusi ja trükiseid. Alates 1995. aastast on kujundanud postmargisarja Eesti tuletornidest. Avaldanud kirjutisi Eesti mereajaloost ja illustreerinud mereteemalisi raamatuid. Osaleb karikatuurivõistlustel, teeb kaastööd perioodilistele väljaannetele. Teeb koostööd kirjastuste, galeriide, disainifirmade, reklaamiagentuuride, teatrite ja filmistuudiotega. Tema töid leidub nii erakollektsioonides kui ka asutustes.\n1984 – Baltimaade karikatuurinäituste kataloogis - "Homo Sapiens 4" (Vilnius)\n1992 – "Kalender 1993", (176 lk, Olion). Koostanud Gondo Olevsoo, kujundanud Roman Matkiewicz, illustratsioonid Roman Matkiewicz ja Enn Tiku, ISBN 5460001374\n1995 – Anu Viks ja Roman Matkiewicz – "Talv" (Olion)\n1996 – Anu Viks ja Roman Matkiewicz – "Kevad" (Olion)\n1996 – Roman Matkiewicz – "Munkmadrused" (24 lk, Olion), illustratsioonid Roman Matkiewicz, ISBN 5460001722\n1996 – Vello Mäss – "Muistsed laevad, iidsed paadid", (176 lk, Horisont), illustratsioonid Roman Matkiewicz\n2001 – Roman Kallas – "Kõik on korras!"\n2005 – Heino Arumäe, Vladimir Kopelman, Roman Matkiewicz, Peedu Sammalsoo, Jaak Sammet, Olaf Vaarmaa ja Mati Õun – "«Suur Tõll» ja teised Eesti jäämurdjad", (98 lk, Sentinel), ISBN 9985960912\n2010 – Roman Matkiewicz, Vello Mäss – "Lippude lehvides mere põhja!" (80 lk, Ilo AS), ISBN 9789949171866\n1984 – Baltimaade karikatuurinäitus – "Homo Sapiens" (Vilnius)\n1989 – "Tallinlane naerab"\n1992 – Tallinnas Meremuuseumis – Roman Matkieviczi karikatuurinäitus "Art Marine ’92"\n2011 – Eesti Meremuuseumis meremaalide juubelinäitus „Meremuuseumi kunstniku pilguga”\n2016 – Tallinnas Kiek in de Kökis – Roman Matkieviczi karikatuurinäitus „50+"\n2016 – Kuressaare piiskopilinnuses\n1988 – märgiti ära Tallinna Mererajooni ökoloogiateemalisel karikatuurivõistlusel\n1999 – Eesti Meremuuseumi näituse “Parklaeva “HIOMA” merereis maailma äärde ja tagasi” kujundus – I koht muuseuminäituste festivalil Narvas\n2002 – Eesti Meremuuseumi näituse “Idapiir” kujundus – III koht muuseuminäituste festivalil Narvas\n2004 – Eesti Meremuuseumi näituse “Piirideta piiritus” kujundus – II koht muuseuminäituste festivalil Narvas\n2007 – Eesti Meremuuseumi näituse “Vormi võlu” kujundus – I koht muuseuminäituste festivalil Narvas\n2013 – Gabrovo, auhind Bulgaaria Vabariigi tervishoiuministeeriumilt (parim karikatuur tubakavastase võitluse teemal)\n2016 – Eesti Muinsuskaitse Seltsi teenetemedal pühendunud loometegevuse eest merekultuuripärandi uurimisel ja tutvustamisel\nRoman Matkiewiczil on vend Jüri Matkiewicz. Nõukogude aja dokumentides oli kasutusel nimekuju 'Matkevitš' ja hiljem on vahel kasutatud nimekuju 'Matkievicz'.\n↑ Leht 14 – Sirp 21. august 1992\n↑ "Võistlus lõppes". Sirp ja Vasar, 3. juuni 1988. Vaadatud 15. august 2018.\nLinnamuuseum – Kiek in de Kök – Roman-Matkievitczi karikatuurinaitus 50\nviki.filateelia.ee – Roman Matkiewicz\nwww.ev1000.ee – Roman Matkiewicz\ncwn-news.com - Result of the 21st international biennial of humour and satire in the arts gabrovo bulgaria 2013\nPärit leheküljelt "https://et.wikipedia.org/w/index.php?title=Roman_Matkiewicz&oldid=5090544"\nSelle lehekülje viimane muutmine: 23:42, 4. september 2018.


05.10.2014 | Gondori kroonika\nPosted on 5. okt. 2014 by Matti Maasikas\nUue COM ootuses sõnastavad kõikvõimalikud mõttekojad ja -targad ootusi ja soovitusi sellele. Välissuhete alalt soovitan lugeda kokkuvõtlikku soovitustepaberit mõttekojalt CEPS. Olukord on selline, et kunagise “sõprade ringi” asemel on EL ümbritsetud kriisipiirkondadest ja geopoliitiline olukord hapram kui viimastel aastakümnetel harjunud ollakse. Analüüs seab uuele CFSP kõrgele esindajale 4 prioriteeti ja ühe, COM sisemist töökorraldust puudutava soovi.\nEsiteks, lihtsustada otsuste tegemist LR vahel, ehk siis EL NKs. Ükski CFSP otsus ei sünni ilma LR ühehäälse nõusolekuta. Autor märgib õigesti, et ühtse välispoliitika tugevdamise teel ongi seni seisnud mõne (suurema) LR soovimatus. Samuti kujutavad kõik ühehäälsed otsused endast alati madalaima ühisnimetaja leidmiseks (kõvasti) lahjendatud kompromissi. Selle muutmiseks pakutakse, et kõrge esindaja võiks veenda NK võtma otsuseid kvalifitseeritud häälteenamusega (NK võib sellekohase otsuse ühehäälselt teha) nendel teemadel, mis on unioonile strateegiliselt tähtsad ja mille kohta on olemas ÜK poliitiline otsus. Samuti veenma üksikuid LR paremini eristama nende jaoks eluliselt tähtsaid ja mitte-nii-eluliselt-tähtsaid, ent kogu EL-ile siiski strateegilisi küsimusi. Mul ses suhtes suurt optimismi pole, sest kui küsimus su riigi jaoks juba nii tähtis, et kaalud vastu hääletamist, on raske kodus selgitada, et otsustasime hoopis lasta ennast maha hääletada. Aga mine tea, võib-olla see aeg-ajalt mõne LR jaoks avab viisaka võimaluse nägu säilitada.\nTeiseks, muuta EEAS ühtseks, sihikindlaks organisatsiooniks. Viies selleks ellu EEAS ülevaatuse soovitused (vt näit. Gondori kroonika 17.12.2013) ja kasutada oma kohustust teha 2015 lõpuks uued ettepanekud selleks, et EL diplomaatilist teenistust veelgi tugevdada. Siin on võtmeküsimuseks uue kõrge esindaja juhtimisoskused ja -tarkus, priorriseerimissuutlikkus (see on oluline kõigi punktide all, siin aga eriti). Ka parim välispoliitika professionaal ei pruugi olla liiga hea mänedžer, uue juhi Mogherini võimeid hakkame peagi nägema. Senist kõrget esindajat Ashtonit on näitks kritiseeritud selle eest, et ta kohtub kõigi EL delegatsioonijuhtide konkurssidel lõppvooru saanud kandidaatidega – on see vajalik, päris kõigi puhul? Jne.\nKolmandaks, põhjalik ülevaatus EL poliitikast oma naabruses (nii laienemispoliitika kui ENP). Kahepoolsed probleemid pidurdavad juba hulk aega laienemist, ja uus kõrge esindaja peab koos uue laienemise ja naabruspoliitika volinikuga leidma viise nende lahendamiseks.See pole – jälle – üldse lihtne. Türgi teel seisab Küprose küsimus, ametlikult pika nimega Makedoonial nimeküsimus GRga ja naginad BGga. Seni ollakse just asjaomaste LR poolt oldud kaunis vastumeelsed EL-ile siin suuremat rolli andmast, COM on nähtud kui rohkem ühispoliitika (laienemine) kui iga LR erihuvide eest seisjat. Aga tegema seda peab, sest iga välispoliitika, ja selle hindamine muude poolt, algab suhetest naabritega. ENP all nõuab autor, et naaberriikidele loodaks alternatiiv liikmesusele, mis oleks piisavalt ahvatlev, siduv ja motiveeriv. Kuid kogu senine naabruspoliitika ajalugu on näidanud, et see pole lihtsalt realistlik. Veel teinegi soovitus on pisut vildakas, nimelt jäikade Ida- ja Lõunapartnerluse raamistike asemel luua paindlikumaid, kahepoolseid. Aga ENP ongi olemuselt kahepoolne poliitika. Jah, tippkohtumine on kõigile idapartneritele, aga assotsiatsioonilepingud nendega sõlmitakse igaühega eraldi ja erinevad. Üks soovitus selles plokis on aga väga hea – töötada oma naabruses rohkem koos globaalsete toimijatega. Näiteks idapartnerite puhul on USA (aga ka Kanada, Jaapani) osalus tublisti tõusnud, eriti selle aasta sündmuste tõttu. Sama ka Lähis-Idas.\nNeljandaks, ESDP tugevdamine. Nii operatsioonidel, koostöös NATO-ga, kui planeerimisel, ekpertide väljapanemisel ja koduste võimekuste hoidmisel-loomisel. Majandussurutise ajal on see muidugi ekstra raske, aga ka siin tuleb tõdeda, et geopoliitika tagasitulek on mitmes LR seniseid trende, mõtlemist muutnud. 2015 juunis tuleb uus kaitseteemaline ÜK, eks selleks ajaks peab kindlasti midagi mõtlema.\nEraldi sooviks on välispoliitikaga seotud COM volinike klastri taastamine. Kunagi tegutses see aktiivsemalt, aga Barroso II koosseisu ajal hääbus täielikult. Nüüd on uus president Juncker nõudnud, et kõrge esindaja paikneks COM hoones (Ashton seni EEAS majas) ja integreeriks oma meeskonda ja oma tegevust rohkem COMga. Lisaks peaksid teised volinikud kõrget esindajat asendama, kuna ta arusaadaval ajapuudusel ei saa igal tähtsal kohtumisel osaleda. Sellele soovile on raske vastu vaielda, ka seetõttu, et ka kui EEAS teeb nn puhast välispoliitikat, on mitmed rahalised hoovad ja poliitikad, nagu arenguabi, laienemine, puhtalt COM pädevuses. Ka siin on – peale COM presidendi nõudlikkuse – võtmetähtsusega kõrge esindaja ja tema lähima meeskonna tarkus. Mogherini kabinetti igatahes on juba värvatud mõni väga pika COM staažiga ja kõrge kupuga inimene.\n1 thought on “05.10.2014”\nKalev Kallemets on 6. okt. 2014 at 07:31 said:\nPoolas, Sopotis toimunud Euroopa Uute Ideede Foorumil CEPSi juht Mark Leonard tutvustas seda paberit ja palus kommentaare. Saatsin järgneva, kuigi olen teadlik MFF 2014-2020 sisulisest kokkuleppest, peaks muutunud olude valguses leidma CFSP valdkonda ressursse juurde või siis välistegevuse eelarve siseselt. ESDPd ei ole võimalik usutavalt tugevdada täiendavate ressurssideta.\nI would more concretely suggest in light of recent security challanges review of funding within “Multiannual financial framework 2014-2020” budget heading “Global Heading” where in 2014 budget CFSP represents with 314 million eur just 3,7% of 8,3 billion eur “Global Europe” budget. Some reallocations should be possible. Or more ambitiously funding of general external action should be increased to foreign track of EU as it represents just 6,1% of EUs MFF 2014-2020\nI would also suggest that in page 4 in section 2 it is relevant to point out that while indeed our neigbourhood might be poor now, they may be future growth markets (draw on Poland example for Ukr) and conflicts are major instability factor depressing confidence and economic growth. Consider cost of 0,5-1% decrease of EU GDP growth due to Russian agression. Thus EU cannot for its economic sake turn its back to security, its expensive.


Viimastel aastatel on eraldi haigusvormina hakatud käsitlema ka teisest krüptorhismi, mille puhul on munand laskunud munandikotti, kuid mingil seni teadmata põhjusel uuesti liikunud munandikotist välja. Parafimoos vajab võimalikult kiiret meditsiinilist vahelesegamist. Sisuliselt on tegemist sarnase veresoonte eripäraga nagu on veenilaiendid jalgadel. Erektsioonihäire võib olla tõsiste südame- ja veresoonkonnahaiguste esmaseks avaldumisvormiks. Haiguse algfaasis on eesnäärmevähk edukalt ravitav. Kaebusteta kulgeva prostatiidi vormi sagedust me praegu veel kahjuks veel ei tea.\nPrindi Jaga Tervise raviosakonna II korrusel kabinetis alustas Tartu Ülikooli Kliinikumi meestekliinik on suurim meestele suunatud spetsialiseeritud tervishoiuteenuse pakkuja Balti- ja Põhjamaades.\nPakutakse kõrgeimal tasemel kompleksset abi kõigi meestehaiguste korral. Enamike meestehaiguste suunal toimub meestekliinikus järjepidev teadus- ning arendustegevus. Kabinet on avatud E-R 8. Meestearsti juurde võib pöörduda ilma saatekirjata.\nViimastel aastatel on eriala ja ka meie keskuse raames järjest suurema tähelepanu pälvinud meeste üldtervise ja vananemise teemad. Täiendava info meestehaiguste ja soovitavate uuringuskeemide kohta leiate meestekliiniku kodulehelt: www.\nKõik mehed peaksid meestearsti kontrollis käima vanuses eluaastat. Sel perioodil on võimalik avastada ja edukalt korrigeerida mitmed sugutrakti toimimist ja seksuaalelu mõjutada võivaid haiguseid.\nKuna munandivähk on väga kiiresti arenev ja enamasti just nooremate aastaste meeste haigus, siis peaks selle vanusegrupi mehed regulaarselt, kord kuus, kontrollima oma munandite seisundit.\nMees peaks kindlasti arsti poole pöörduma kohe, kui ta tajub mingit muutusi munandi ehituses. Alates Esimese PSA testi alusel on võimalik hinnata mehe eesnäärmevähi riski ja selle alusel tuleks paika panna edasise regulaarse kontrolli skeem.\nEnam kui pooltel meestel pole vaja PSA testi teha sagedamini kui 4 aasta tagant. Varjatud tervisehäiretele viitab ka tuntav seksuaalse huvi või võimekuse langus enne Põhjalikuma terviseuuringu, mis peaks sisaldama kindlasti ka suguhormoonide ja eesnäärme seisundi kontrolli, võiksid läbida kõik aastased mehed.\nKõik meeste reproduktiivsüsteemi kohta\nSee on vanus, kui mees on oma täisküpsuses ja enamasti veel ka terve. Sellel uuringul on mitu eesmärki. Esiteks aitaks see varakult tuvastada ja seeläbi ka mõjutada suuremaid terviseriske. Samavõrd tähtis on aga panna paika võrdluspunkt, millega kõrvutada hilisemaid kehalisi muutuseid ja analüüsitulemusi.\nPrindi Jaga Tervise raviosakonna II korrusel kabinetis alustas\nKõik meeste reproduktiivsüsteemi kohta - Tervise -


Päikese iseäraline kiir: november 2018\nfilmimuuseumis kohtumine filmitegijatega\nTäna kiirustasid 35 õpilast väga põnevasse Filmimuuseumisse, mis asub Maarjamäe lossi naabruses, et näha Pöffi filmi "Sokolaadiaeg" ning pärast filmi saime võimaluse kohtuda ka filmitegijatega, kes olid pärit Lõuna-Poolast.Film oli väga müstiline ja põnev ning jutustas poisist ja tüdrukust, kes armastasid üksteist ja võtsid ette väga põnevaid seiklusi.Mugav oli filmi vaadata, sest näitleja luges filmiteksti ja polnud ise tarvis lugeda!\nTäna said õpilaskodu õpilased näha Solarise kinos Pöffi filmi "Elevant ja liblikas", mis jutustas väikesest prantsuse tüdrukust Elsast, kes igatses õnnelikku pereelu.Tüdrukut kasvatas vaid ema, kellel polnud kunagi aega. Isa elas eraldi ja nägi Elsat üliharva.Film tahab üelda, et laps vajab nii ema kui ka isa, et olla õnnelik!\nTäna, esmaspäeval sai alguse kadrikese jõulumäng, mis kestab kuni kolmanda advendini!\nÕpilased, kes soovisid osaleda mängus said täna kadripassid, kuhu tuleb korjata 15 märgistatud kuusepuu ehet, mida jagab õpetaja, kelle uksele on pandud QR koodiga jõulutäht!Muidugi peab kõigepealt ütlema õige vastuse ja kõik kadripassid, kus 15 märgistatud jõuluehet lähevad loosirattasse ning mängu lõpus loositakse kümme pakki jõulumaiust!\nPostitaja: Huvitüdruk kell 20:53 Kommentaare ei ole:\nhelkurikampaania"Igaühele oma helkur"\nTäna, esmaspäeval toimus üle kogu Eestimaa helkurikõnd, et üheskoos koos politseiga jagada helkureid vastutulijatele, kellel veel pole oma helkurit!\nÕpilaskodu tublid ja aktiivsed õpilased:Markus, Kaarel, Kadi-Liis, Vadim, Indrek ja Jennifer koos huvijuhi ja kasvataja Kristjaniga sammusid esmalt Mustamäe Linnaosa juurde, kus koos linnavanema ja politseiga alustati kõndimist mööda pikka Vilde teed kuni Sõpruse teel oleva Lepistiku peatuseni, kus üheskoos ehiti puu helkuritega.\nPikal kõnnil said helkurid kõik vastutulijad, kellel veel helkurit polnud!Helkureid jätkus ka uue mänguplatsi puudele, mis asub meie praeguse koolimaja juures!\nPostitaja: Huvitüdruk kell 20:42 Kommentaare ei ole:\nmuusikal "Tuhkatriinu" Salmes\nTore on õppenädalat lõpetada teatris ja täna said 6a, 8a ja toimetuleku õpilased Salme Kultuurikeskuses näha Kaari Sillamaa muusikali "Tuhkatriinu".õpilased nautisid nii muusikat kui ka näitlemist ning ka kostüümid olid kaunid ning Tuhkatriinu tõld oli justkui kullakera!\nPostitaja: Huvitüdruk kell 22:08 Kommentaare ei ole:\nLisaõpe ilusalongis ametitega tutvumas!\nLisaõppe koolipäev oli täna teistmoodi ja toimus hoopiski Ilusalongis, Tondil.\nÕpilastele tutvustati väga erinevaid ameteid:massöör, juuksur, jumestaja, pediküürija, maniküürija, kosmeetik.Põnevaks tegi õppetunnisee, et iga õpilane sai omale valida ühe hoolitsuse ja kõigile meeldisid hoolitsused väga!\nPostitaja: Huvitüdruk kell 22:03 Kommentaare ei ole:\nPöffi film Talvelugu\nSelle aasta Pöffi juhatas sisse Iirimaa film "Talvelugu", mida said näha 3a, 3v, 5a ja toimetuleku 8 klasside õpilased.Film oli väga sobilik sisse juhatama advendiaega! Film õpetas õpilastele, et kõige suurem kink on inimene ise, sest kingid tulevad ja lähevad aga iga inimene on alati olemas oma õnnes või õnnetuses.\nspordiväljaku avamine koolimaja ees!\nEsmaspäeva lõunaajal kell 12.15 olid meie koolimaja ees tähtsad linnaisad, kes pidasid valimiseelseid kõnesid ning siis lõigati läbi lint ning spordiväljak kuulutati avatuks!Rahvale pakuti pirukat ja tulimagusat teerüübet ning mängis muusika!lapsed aga nautisid uut spordiväljakut!\nõpilaskodu õppekäik Eesti Energia Keskusse\nKui on käes pimeaeg siis on tarvis valgust ja nõnda läksidki õpilaskodu õpilased otsima valgust just Energiakeskusest, kus on hetkel käimas näitus õpilaste poolt meisterdatud valgusinstallatsioonidest.\nKohtusime energiakratiga, mille peal rippusid kommid ja kratt oli justkui tagurpidi jõulupuu-võrratult põnev!'\nKuldseifist võis vedamise korral isegi raha leida, valguskassid igas mõõdus ja muid valgusevigureid oli uudistada väga-väga põnev-tänud meisterdajatele -olete justkui pimedaaja valgusekuningad!\nPostitaja: Huvitüdruk kell 10:58 Kommentaare ei ole:\nHaridusprogramm Estonias"Maja täis muusikat"\nLisaõppe järjekordne haridusprogramm toimus Estonia teatris pealkirjaks"Maja täis muusikat"Majasisest ekskursiooni juhtis 35 aastase tööstaaziga Ülle, kes viis meid kõigepealt lava taha.\nSaime teada, et lava on 16 m lai ja 22 m kõrge ja istekohti saalis on 993 istekohta ning uusikatemplis töötab kokku ligi 500 inimest.Õpilased tutvusid dekoratsioonilao, meigisaalide, kingsepa töökojaga ning ateljeega!Küll oli teatrimaja põnev!\nkokku oli tulnud kümmekond sportlikku isa ja hulk õpilasi koos vendade ja õdedega, ka mõned vilistlased olid kohale jõudnud, et üheskoos sportida-mängida rahvastepalli aga pehme palliga.\nmäng oli tasavägine ja kõik osalejad olid võitjad.Peale mängu ootas osalejaid omatehtud õunakook ja muidugi naturaalne õunamahl!\nPostitaja: Huvitüdruk kell 20:30 Kommentaare ei ole:\nõpilasesinduse kampaania helkur -elupäästja!\nPeale sügisest koolivaheaega ja talveajale üleminekuga kontrollivad õpilasesinduse õpilased igal õppepäeva hommikul õpilastel ja õpetajatel helkureid:kas on olemas ja kas ka helgivad koolikottidel ja jopedel.Igapäev on näha väga tublisid õpilasi, kellel lausa mitu helkurit aga on õpilasi ja ka õpetajaid, kellel helkurit pole olemaski ja kannavad üleni musta värvi üleriideid-neid on lausa võimatu liikluses märgata! Kampaania "Ole nähtav" kestab jõuludeni välja!\nHingedepäeva tähistamine aulas\nJuba hommikul tõid õpilased ja õpetajad küünlad aulasse, et õpetaja Sirly eestvedamisel üheskoos tähistada hingedepäeva ja mõtiskleda läbi kauni muusika elu ning hingerände üle.Olla koos iseendaga ja nautida tavalist koolipäeva veidi teistmoodi-vaikuses ja rahus!Muusika, õpetaja ilusad sõnad ja oskus kuulata vaikust nõudis õpilastelt kannatust ja enesevalitsemist, millega enamus õpilasi said ka kenasti hakkama!\nPostitaja: Huvitüdruk kell 18:25 Kommentaare ei ole:\nÕpilaskodu aktiivsed õpilased seadsid sammud Rahumäe kalmistule, et süüdata mälestusküünlad kirjanik Juhan Jaigi haual.Üheskoos puhastati mälestuspaik sügislehtedest ning kaunistati kalm küünalde ning sügislilledest pärjaga.Palju mõtteainet kulus küsimusele , et kuhu küll hinged rändavad ja millal nad taas elustuvad?!


PowerPointi esitluse pakkumine - Lync\nPowerPointi esitluse pakkumine\nRakenduskoht: Lync 2010 Office 365 jaoks Rohkem... Vähem\nKui pakute rühmale ettevalmistatud esitlust, soovite tõenäoliselt sisu, kiirust ja kuvatavaid slaide juhtida kogu aeg. PowerPointi esitluse pakkumine on võrguesitluse jaoks professionaalne viis. Teie esitletavat sisu ei saa keegi redigeerida, kuid teil on võimalus valida, et teised inimesed saavad sellele mõne punkti rõhutamiseks märkmeid teha.\nPowerPointi faili üleslaadimine enne plaanitud koosolekut\nTeie esitlust alla laadida saavate kasutajate valimine\nKoosolekule üles laaditud PowerPointi faili esitlemine\nVeel üles laadimata PowerPointi esitlemine\nEsitluse kuvamise peatamine\nTeistele esitluse ajal näidatava valimine\nIgaühe muutmine esinejaks\nEsinejate muutmine esitluse ajal\nMitme esineja ettevalmistamine\nEsitlusele marginaalide lisamine\nTeistel marginaalide lisamise lubamine\nPildi sisestamine PowerPointi esitlusse\nMarginaaliga failist koopia salvestamine\nKui olete plaaninud koosoleku, võite soovida oma esitluse enne koosoleku algust üles laadida.\nAvage esitlus Microsoft Outlookis, klõpsates kutses lingil Liitu võrgus või Liitu võrgukoosolekuga.\nKlõpsake koosolekuaknas käsul Anna ühiskasutusse ja seejärel suvandil PowerPointi esitlus.\nTopeltklõpsake lisataval PowerPointi failil ja seejärel käsul Ava. Kui fail on üles laaditud ja esitluseks teisendatud, kuvatakse slaidid koosolekulaval, mis asub koosolekuaknas paremal.\nHoidmaks tähelepanu esitlusel ja vältimaks tähelepanu hajumist, võite piirata seda, kes saavad esitlust või märkmeid alla laadida.\nKui olete esitluse üles laadinud, klõpsake koosolekulaval suvandil Sisuloend, klõpsake oma faili kõrval oleval noolel, osutage käsule Muuda kättesaadavaks kasutajale ja seejärel klõpsake ühel järgmistest valikutest.\nKorraldaja Lubab faili alla laadida ainult koosoleku plaanijal. Võite selle suvandi valida, kui teete esitluse ja ei soovi, et koosolekul osalevad inimesed näeksid selle sisu enne esitlemist.\nEsinejad Lubab faili oma arvutisse alla laadida ainult esinejatel.\nIgaüks Lubab faili oma arvutisse alla laadida nii korraldajal, esinejatel kui ka osalejatel.\nVõite pakkuda PowerPointi esitlust, mis on koosolekule juba üles laaditud või sirvida arvutis PowerPointi failini ja alustada esitlust.\nKlõpsake koosolekuaknas käsul Anna ühiskasutusse, klõpsake suvandil Hiljutine sisu ja seejärel klõpsake faili nimel.\nOtsige dialoogiboksi Anna PowerPoint ühiskasutusse kaudu esitletav PowerPointi fail ja topeltklõpsake sellel. Üleslaadimine ja faili teisendamine esitluseks võib võtta veidi aega.\nMärkus.: Aktiivse esitluse ajal tõstetakse teie nime kõrval olev heliikoon esile ja kuvatakse hõljuv tekst „(Teie nimi) räägib”.\nEsitluse kuvamise peatamiseks toimige järgmiselt.\nKlõpsake koosolekulava ülanurgas käsul Peata ühiskasutus.\nKui te ei soovi, et osalejad näevad esitluses ettepoole, võite nad oma vaatesse lukustada. Teised esinejad saavad esitluses ettepoole siiski näha.\n1. Klõpsake koosolekuakna ülaosas oleva koosolekunime all lingil Liitumisteave ja koosolekusuvandid ja seejärel suvandil Koosolekusuvandid.\n2. Klõpsake dialoogiboksis Võrgukoosoleku suvandid jaotise Õigused ripploendis Vaatavad privaatselt suvandil Ainult esinejad.\nIga koosolekul osaleja esinejaks muutmiseks toimige järgmiselt.\nKlõpsake koosolekuakna ülaosas oleva koosolekunime all oleval lingilLiitumisteave ja koosolekusuvandid ja seejärel suvandil Koosolekusuvandid.\nKlõpsake dialoogiboksis Võrgukoosoleku suvandid jaotise Esinejad suvandil Kõik, sealhulgas minu ettevõttest väljaspool olevad inimesed (piirangud puuduvad).\nKoosoleku ajal võivad PowerPointi slaide näitavad esinejad vahetuda. Kui üks inimene esitleb, võib teine liikuda esitluses edasi kindlasse kohta või avada isegi eraldi faili ja seejärel alustada esitlust.\n2. Veenduge, et dialoogiboksi Võrgukoosoleku suvandid jaotise Õigused ripploendisVaatavad privaatselt on valitud suvand Ainult esinejavõi Kõik.\nKlõpsake koosolekuaknas käsul Anna ühiskasutusse, klõpsake suvandil PowerPointi esitlus ja seejärel sirvige dialoogiboksi Anna PowerPoint ühiskasutusse kaudu esitletav PowerPointi fail ja topeltklõpsake sellel.\nTeine esineja, kes on esitlemiseks valmis, võib esitluse jooksul sobival ajahetkel klõpsata koosolekulaval käsul Võta esinejana üle. See suvand on saadaval kõigile esinejatele, kes hetkel ei esitle. Esitluse lõpetamiseks on aga suvandi Peata ühiskasutus valimise võimalus ainult praegusel esinejal.\nEsitlusele marginaalide lisamine märgistab ainult ühiskasutuses oleva esitluse pealmise kihi, muutmata tegelikku faili.\nPowerPointi esitluses kirjutamise või joonistamise alustamiseks kasutage koosolekulava alaosas olevaid tööriistu.\nLubamaks koosolekul osalejatel PowerPointi failidele kirjutada või joonistada, toimige järgmiselt.\n1. Klõpsake koosolekuakna ülaosas oleva koosolekunime all lingilLiitumisteave ja koosolekusuvandid ja seejärel suvandil Koosolekusuvandid.\n2. Klõpsake dialoogiboksi Võrgukoosoleku suvandid jaotise Õigused loendis Esitlustele marginaalide lisamine suvandil Kõik või Ainult esinejad.\nEsitluse ajal PowerPointi faili pildi sisestamiseks toimige järgmiselt.\nKlõpsake koosolekuaknas koosolekulava allosas olevates marginaali lisamise tööriistades ikoonil Pildi sisestamine, seejärel leidke arvutist sisestatav pilt ja topeltklõpsake sellel.\nKlõpsake koosolekuaknas koosolekulava allosas olevates marginaali lisamise tööriistades ikoonil Marginaaliga salvestamine, seejärel sirvige valitud asukohani ja klõpsake käsul Salvesta.